## Zakon o sjemenu, sadnom materijalu i priznavanju sorti poljoprivrednog bilja

### NN 140/2005 (28.11.2005.), Zakon o sjemenu, sadnom materijalu i priznavanju sorti poljoprivrednog bilja

# HRVATSKI SABOR

**2644**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O SJEMENU, SADNOM MATERIJALU I PRIZNAVANJU SORTI POLJOPRIVREDNOG BILJA

Proglašavam Zakon o sjemenu, sadnom materijalu i
priznavanju sorti poljoprivrednog bilja, kojega je Hrvatski sabor donio na
sjednici 17. studenoga 2005. godine.

Broj: 01-081-05-3426/2

Zagreb, 22. studenoga 2005.

Predsjednik

Republike Hrvatske

**Stjepan Mesić**, v.
r.

## ZAKON

### O SJEMENU, SADNOM MATERIJALU I PRIZNAVANJU SORTI POLJOPRIVREDNOG BILJA

I. TEMELJNE ODREDBE

Članak 1.

(1) Ovim se Zakonom uređuje proizvodnja,
stavljanje na tržište i uvoz poljoprivrednoga reprodukcijskog materijala,
priznavanje sorti poljoprivrednog bilja, upis sorti poljoprivrednog bilja u
sortne liste, održavanje sorti poljoprivrednog bilja, nadležnost pojedinih
tijela u poslovima iz ovoga Zakona i propisa donesenih na temelju ovoga Zakona,
inspekcijski nadzor kao i druga pitanja od značenja za provedbu jedinstvenog
sustava poljoprivrednog sjemenarstva i rasadničarstva.

(2) Na proizvodnju, stavljanje na tržište i uvoz
genetski modificiranoga poljoprivrednoga reprodukcijskog materijala te
priznavanje sorti genetski modificiranoga poljoprivrednoga reprodukcijskog
materijala, primjenjuju se i odredbe Zakona o genetski modificiranim
organizmima (»Narodne novine«, br. 70/05.) te
posebnih propisa koji reguliraju ovo područje.

Članak 2.

(1) Ovaj se Zakon primjenjuje na poljoprivredni
reprodukcijski materijal sljedećih skupina i vrsta bilja:

– žitarice, repe, krumpir, krmno bilje, uljarice
i predivo bilje, povrće, voće, vinovu lozu i ukrasno bilje,

– poljoprivredni reprodukcijski materijal drugih
skupina i vrsta bilja, koje nisu uključene prema podstavku 1. ovoga stavka, ako
je proizveden i stavlja se na tržište na području Republike Hrvatske.

(2) Ovaj Zakon ne primjenjuje se na:

– poljoprivredni reprodukcijski materijal
namijenjen izvozu u treće zemlje,

– poljoprivredni reprodukcijski materijal koji
je proizveden u državi članici Zajednice i stavlja se na tržište Republike
Hrvatske, a ne pripada vrstama bilja iz stavka 1. podstavka 1. ovoga članka.

(3) Ministar poljoprivrede, šumarstva i vodnoga
gospodarstva (u daljnjem tekstu: ministar) pobliže će propisati vrste bilja iz
stavka 1. ovoga članka na koje se primjenjuju odredbe ovoga Zakona.

Članak 3.

U smislu ovoga Zakona pojedini izrazi imaju sljedeća
značenja:

1. *Poljoprivredni reprodukcijski materijal*
je poljoprivredno sjeme i poljoprivredni sadni materijal bilo kao sjeme, cijele
biljke ili njihovi dijelovi kada se koriste za umnažanje i proizvodnju poljoprivrednog
sjemena, za sjetvu ili sadnju s ciljem proizvodnje poljoprivrednog bilja.

2. *Poljoprivredno sjeme* (u daljnjem tekstu:
sjeme) jesu generativni i vegetativni dijelovi poljoprivrednog bilja koji služe
za umnažanje i proizvodnju poljoprivrednog bilja.

3. *Poljoprivredni sadni materijal* (u daljnjem
tekstu: sadni materijal) obuhvaća reprodukcijski sadni materijal, sadnice, presadnice
povrća i ukrasno bilje osim šumskoga sadnog materijala.

4. *Reprodukcijski sadni materijal* je sjeme
za proizvodnju podloga, sjemenjaci, vegetativne podloge,
korjenjaci, korjenovi izdanci,
vriježe, cijepljene podloge, pupovi, zrele i zelene reznice, plemke i meristem koji potječu od matičnih biljaka.

5. *Sadnica* je jednogodišnja ili višegodišnja
biljka namijenjena uzgoju voća, vinove loze i hmelja, sadnji ili presađivanju.

6. *Presadnica povrća* je biljni materijal dobiven
generativnim ili vegetativnim putem, a služi za proizvodnju povrća.

7. *Ukrasno bilje* čini sjeme, lukovice, gomolji,
rizomi, presadnice i sadnice cvijeća i ostalog ukrasnog
bilja.

8. *Sorta poljoprivrednog bilja* (u daljnjem
tekstu: sorta) skupina je biljaka unutar najniže botaničke sistematske jedinice
koja se odlikuje izražajnošću svojstava određenog genotipa ili kombinacije genotipova,
razlikovanjem od bilo koje druge sorte prema barem jednom od navedenih svojstava,
te kao cjelina ostaje nepromijenjena nakon umnažanja ili na kraju svojstvenog ciklusa
umnažanja.

9. *Kategorija* je određen stupanj kvalitete
poljoprivrednoga reprodukcijskog materijala.

10. *Partija* je određena količina ili broj
jedinica poljoprivrednoga reprodukcijskog materijala koja se prepoznaje po ujednačenosti
sastava i po podrijetlu.

11. *Sjemenska mješavina* je mješavina sjemena
različitih vrsta i sorti.

12. *Sitna pakiranja* su pakiranja sjemena određenih
vrsta bilja određene maksimalne težine.

13. *Oplemenjivač**sorte* (u daljnjem tekstu: oplemenjivač) je fizička
ili pravna osoba koja je kroz oplemenjivački proces stvorila
novu sortu.

14. *Oplemenjivačko**pravo* je pravo koje proizlazi iz Zakona o zaštiti biljnih sorti (»Narodne novine«
broj 131/97., 62/00.).

15. *Dobavljač* je pravna osoba sa sjedištem
ili fizička osoba s prebivalištem u Republici Hrvatskoj koja se bavi jednom od sljedećih
djelatnosti: oplemenjivanje, održavanje, proizvodnja, dorada, stavljanje na tržište
i uvoz poljoprivrednoga reprodukcijskog materijala.

16. *Održivač**sorte* je pravna ili fizička osoba koja održava sortu.

17. *Uzorkivač sjemena*je fizička osoba ovlaštena za uzorkovanje sjemena.

18. *Laboratorij* je pravna osoba ovlaštena
od strane Ministarstva poljoprivrede, šumarstva i vodnog gospodarstva (u daljnjem
tekstu: Ministarstvo) za obavljanje poslova analize kvalitete poljoprivrednog reprodukcijskog
materijala i izdavanje izvješća.

19. *Stavljanje na tržište* je prodaja, držanje
s ciljem prodaje, ponuda za prodaju i svako raspolaganje, opskrba ili prijenos poljoprivrednog
reprodukcijskog materijala na treće osobe s ciljem komercijalnog korištenja uz naknadu
ili bez nje. Isporuka nadležnim tijelima za ispitivanje i kontrolu te dobavljačima
na doradu, ako dobavljači koji dorađuju poljoprivredni reprodukcijski materijal
ne steknu pravo vlasništva nad isporučenim materijalom, ne smatra se stavljanjem
na tržište.

20. *Uvoz* poljoprivrednoga reprodukcijskog
materijala je njegov unos na carinsko područje Republike Hrvatske, osim unošenja
radi provoza.

21. *Nadležno tijelo* je središnje tijelo državne
uprave, ustanova te pravna i fizička osoba ovlaštena za obavljanje određenih djelatnosti
po ovom Zakonu i nadležne pravne ili fizičke osobe ovlaštene za poslove koji su
predmet ovoga Zakona u trećim zemljama.

22. *Certifikacija* je postupak potvrđivanja
poljoprivrednoga reprodukcijskog materijala kroz provođenje stručnog nadzora ili
nadzora pod stručnom kontrolom i izdavanje certifikata o sjemenu, odnosno certifikata
o sadnom materijalu.

23. *Banka biljnih gena* je mjesto čuvanja,
opisivanja, sakupljanja, uporabe i održavanja biljnih genetskih izvora za hranu
i poljoprivredu.

24. *Biljni genetski izvor* je svaki biljni
ili genetski materijal koji ima aktualnu ili potencijalnu vrijednost za hranu ili
drugu uporabu u poljoprivredi.

25. *Treće zemlje* su sve zemlje iz kojih se
uvozi poljoprivredni reprodukcijski materijal u Republiku Hrvatsku.

26. *Države članice Zajednice* su države članice
Europske unije.

27. *DUS* je postupak utvrđivanja različitosti,
ujednačenosti i postojanosti novih biljnih sorti u svrhu stjecanja oplemenjivačkog prava i priznavanja sorti poljoprivrednog bilja.

28. *UPOV* je Međunarodna organizacija za zaštitu
novih biljnih sorti.

29. *Stručni nadzor* je postupak kontrole poljoprivrednoga
reprodukcijskog materijala koji provodi Zavod za sjemenarstvo i rasadničarstvo (u
daljnjem tekstu: Zavod) radi izdavanja certifikata.

30. *Nadzor pod stručnom kontrolom* je postupak
kontrole poljoprivrednog reprodukcijskog materijala koji provode pravne ili fizičke
osobe pod stručnom kontrolom Zavoda za sjemenarstvo i rasadničarstvo.

31. *Stručna kontrola* je provjera dobavljača
koju provodi Zavod u postupku kontrole vlastite proizvodnje poljoprivrednoga reprodukcijskog
materijala.

32. *Zajednička sortna lista* Zajednice je katalog
sorti poljoprivrednoga reprodukcijskog materijala kojeg čine sorte koje su priznate
i uvrštene u sortne liste pojedinih država članica Zajednice.

33. *Neprofesionalni krajnji korisnik* je fizička
ili pravna osoba koja nije profesionalno uključena u proizvodnju ili prodaju sjemena
i/ili sadnog materijala.

34. *In situ* je čuvanje genetskog materijala
u ekosustavu ili prirodnom staništu ili u kultiviranom (on-farm)
okruženju gdje se primjerci uzgajaju u ograničenom broju.

35. *In vitro* je
uzgoj bilja u definiranim okolinskim uvjetima.

Članak 4.

(1) Poslove iz područja sjemenarstva, rasadničarstva
i priznavanja sorti obavlja Zavod za sjemenarstvo i rasadničarstvo, ustanova
koju je osnovala Vlada Republike Hrvatske.

(2) Na temelju ovoga Zakona, Zavod obavlja
sljedeće poslove i zadaće:

– certifikacija sjemena i sadnog materijala,
kroz postupak stručnog nadzora i nadzora pod stručnom kontrolom nad
proizvodnjom, doradom, odnosno proizvodnjom, pakiranjem, plombiranjem i
označavanjem sjemena i sadnog materijala,

– priznavanje sorti žitarica, uljarica i predivog bilja, repa, krmnog bilja i krumpira, povrća i
ukrasnog bilja i vinove loze,

– nadzor nad radom ovlaštenih laboratorija,

– nadzor nad radom ovlaštenih uzorkivača,

– nadzor nad radom ovlaštenih održivača sorti,

– očuvanje biljnih genetskih izvora
poljoprivrednog bilja,

– provjere postojanja uvjeta za upis u upisnike,
laboratorija, održivača sorti i uzorkivača
sjemena,

– upis i vođenje Sortne liste poljoprivrednog
bilja Republike Hrvatske (u daljnjem tekstu: Sortna lista Republike Hrvatske),
Nacionalne sortne liste i Preporučene sortne liste,

– upis i vođenje Upisnika održivača
sorti.

(3) Poslove iz područja priznavanja sorti voćnih
vrsta obavlja Zavod za voćarstvo ustanova koju je osnovala Vlada Republike
Hrvatske.

(4) Ministar može na prijedlog Zavoda ovlastiti
i druge fizičke osobe za obavljanje stručnog nadzora.

(5) Radi praćenja učinkovitosti i stanja u
sjemenarstvu i rasadničarstvu, o obavljanju poslova iz svoje djelatnosti,
zavodi su dužni najmanje jednom godišnje izvijestiti Ministarstvo.

Članak 5.

(1) Za praćenje razvitka poljoprivrednog
sjemenarstva, rasadničarstva i priznavanja sorti, za davanje službenih
mišljenja i prijedloga o ovom području, u Ministarstvu se osnivaju:

1. Povjerenstvo za poljoprivredno sjemenarstvo,

2. Povjerenstvo za poljoprivredno
rasadničarstvo,

3. Povjerenstvo za priznavanje sorti ratarskog
bilja, povrća i ukrasnog bilja,

4. Povjerenstvo za priznavanje sorti voćnih
vrsta,

5. Povjerenstvo za priznavanje sorti vinove
loze,

6. Povjerenstvo za biljne genetske izvore.

(2) Povjerenstva iz stavka 1. ovoga članka osniva
i njihova predsjednika, članove i tajnika imenuje ministar, rješenjem koje se
objavljuje u »Narodnim novinama«.

(3) Ministar može osnovati i druga radna tijela
radi rješavanja specifičnih poslova iz stavka 1. ovoga članka.

Članak 6.

(1) Očuvanje biljnih genetskih izvora Republike
Hrvatske provodi se kroz sustav banaka biljnih gena poljoprivrednog bilja.

(2) Način rada i uređenje sustava očuvanja
biljnih genetskih izvora iz stavka 1. ovoga članka propisat će ministar.

Članak 7.

(1) U obavljanju poslova sjemenarstva,
rasadničarstva i priznavanja sorti, Ministarstvo vodi sljedeće upisnike:

1. Upisnik dobavljača poljoprivrednoga sjemena
(u daljnjem tekstu: Upisnik dobavljača sjemena),

2. Upisnik dobavljača poljoprivrednoga sadnog materijala
(u daljnjem tekstu: Upisnik dobavljača sadnog materijala),

3. Upisnik laboratorija za kontrolu kvalitete
poljoprivrednoga reprodukcijskog materijala (u daljnjem tekstu: Upisnik
laboratorija),

4. Upisnik uzorkivača
sjemena (u daljnjem tekstu: Upisnik uzorkivača).

(2) U upisnike dobavljača iz stavka 1. točke 1.
i 2. ovoga članka ne upisuju se dobavljači sjemena i sadnog materijala koji se
bave isključivo stavljanjem na tržište sjemena i sadnog materijala na način da
ga samo distribuiraju i prodaju u originalnom pakiranju, te proizvođači sadnog
materijala koji ga proizvode i stavljaju na tržište u skladu sa člankom 44.
ovoga Zakona.

(3) Prilikom upisa u upisnike iz stavka 1. točke
1. i 2. ovoga članka dobavljači se registriraju za obavljanje pojedinih djelatnosti
u proizvodnji i stavljanju na tržište poljoprivrednoga reprodukcijskog
materijala.

(4) U upisnike iz stavka 1. točke 1. i 2. ovoga
članka dobavljači se mogu registrirati za:

– oplemenjivanje, održavanje sorti, proizvodnju,
doradu, uvoz i stavljanje na tržište sjemena u Upisnik dobavljača sjemena,

– oplemenjivanje, održavanje sorti, proizvodnju,
uvoz i stavljanje na tržište sadnog materijala u Upisnik dobavljača sadnog
materijala.

(5) Uvjete kojima moraju udovoljavati pravne i
fizičke osobe za upis u upisnike iz stavka 1. ovoga članka i registraciju
pojedinih djelatnosti iz stavka 4. ovoga članka i upisnik iz članka 4. stavka
2. podstavka 9. ovoga Zakona te sadržaj i način vođenja upisnika, propisati će
ministar.

Članak 8.

(1) Ministarstvo, odnosno Zavod, u okviru svojih
nadležnosti donose rješenja o upisu u upisnike iz članka 4. stavka 2. i članka
7. stavka 1. ovoga Zakona, na zahtjev pravnih i fizičkih osoba, ako te pravne i
fizičke osobe udovoljavaju uvjetima propisanim ovim Zakonom i propisima donesenim
na temelju ovoga Zakona.

(2) Ministarstvo, odnosno Zavod, će rješenjem
brisati pravnu i fizičku osobu upisanu u upisnike iz stavka 1. ovoga članka
ako:

– pravna ili fizička osoba podnese zahtjev za
brisanje iz pripadajućeg upisnika,

– kao nadležno tijelo, utvrdi da je pravna ili
fizička osoba prestala udovoljavati uvjetima propisanim ovim Zakonom i
propisima donesenim na temelju ovoga Zakona,

– kao nadležno tijelo, utvrdi da pravna ili
fizička osoba ne obavlja poslove za koje je upisana sukladno ovom Zakonu i
propisima donesenim na temelju ovoga Zakona.

(3) Brisanje iz upisnika iz stavka 1. ovoga
članka provest će se i kada se uvjeti za brisanje utvrde kao mjera nadležne
inspekcije ili na prijedlog Zavoda iz razloga navedenih u stavku 2. podstavku 2.
i 3. ovoga članka.

(4) Upis i brisanje na temelju pravomoćnog
rješenja iz stavka 1. i 2. ovoga članka objavljuju se u »Narodnim novinama« i
na web stranicama Ministarstva.

II. SJEME

*1. Sjeme i njegove kategorije*

Članak 9.

(1) Na tržište se može staviti sjeme kojemu je u
postupku certifikacije utvrđena kategorija.

(2) Sjeme može biti sljedećih kategorija: oplemenjivačevo sjeme, predosnovno
sjeme, osnovno sjeme, certificirano sjeme, certificirano sjeme I., II. i III.
kategorije, standardno sjeme i komercijalno sjeme.

(3) Kategorije za pojedine vrste bilja i uvjete
kojima moraju udovoljiti pojedine kategorije sjemena da bi bile potvrđene u
nadzoru propisat će ministar.

(4) Za pojedine vrste bilja ministar može
propisati da se nakon određenog datuma na tržište mogu staviti samo određene
kategorije sjemena.

*2. Proizvodnja sjemena*

Članak 10.

(1) Sjeme mogu proizvoditi pravne i fizičke
osobe koje su upisane i registrirane u Upisnik dobavljača sjemena.

(2) Dobavljač sjemena može proizvoditi sjeme i prijaviti
proizvodnju sjemena za stručni nadzor ako je sorta upisana u Sortnu listu
Republike Hrvatske ili Nacionalnu sortnu listu ili se sorta nalazi u zadnjoj
godini postupka priznavanja.

(3) Iznimno od odredbe stavka 2. ovoga članka za
određene vrste ljekovitog, aromatičnog i začinskog bilja ministar može odobriti
proizvodnju sjemena i prijavu za stručni nadzor.

(4) Dobavljač sjemena dužan je o masi
proizvedenog sjemena izvijestiti Zavod najkasnije 15 dana po berbi ili žetvi
sjemena.

Članak 11.

(1) Ministar će zabraniti korištenje genetski
modificirane sorte na cijelom ili dijelu područja Republike Hrvatske ili
odrediti odgovarajuće uvjete za proizvodnju, u slučaju kada se utvrdi da bi
uzgoj određene genetski modificirane sorte mogao biti sa zdravstvenog stanovišta
štetan za druge sorte iste vrste ili druge vrste biljaka ili ako postoji
opravdana sumnja da određena sorta predstavlja opasnost za ljudsko zdravlje i
okoliš.

(2) Ako se ustanovi da bi uzgoj određene sorte,
koja se nalazi na Sortnoj listi Republike Hrvatske mogao biti sa stanovišta
zdravstvenog stanja bilja štetan za uzgoj drugih sorti ili vrsta ili
predstavlja opasnost za okoliš i ljudsko zdravlje, ministar može kada se radi o
genetski modificiranoj sorti zabraniti stavljanje na tržište sjemena te sorte
na cijelom ili dijelu područja Republike Hrvatske.

(3) U slučaju iz stavka 2. ovoga članka kada
postoji neposredna opasnost od širenja štetnih organizama ili neposredna
opasnost za ljusko zdravlje ili okoliš, ministar će rješenjem zabraniti stavljanje
na tržište sjemena ili reprodukcijskog materijala te sorte na cijelom ili
dijelu područja Republike Hrvatske čim je podnijet zahtjev za dobivanje
odobrenja kod nadležnog tijela Zajednice.

Članak 12.

(1) Dobavljač sjemena može za račun naručitelja
iz treće zemlje od uvezenog sjemena proizvoditi u Republici Hrvatskoj sjeme ako
sorta nije na Sortnoj listi Republike Hrvatske, osim genetski modificiranih
sorti.

(2) Sjeme iz stavka 1. ovoga članka može se
umnažati uz odobrenje Ministarstva i na temelju ugovora s inozemnim
naručiteljem, prema kojem inozemni naručitelj preuzima cjelokupnu količinu
proizvedenog naturalnog ili dorađenog sjemena.

(3) Na zahtjev dobavljača sjemena Zavod može
provesti stručni nadzor i izdati OECD certifikat za međunarodni promet, s naznakom
da nije za tržište.

(4) Sjeme iz stavka 1. ovoga članka nije
dopušteno stavljati na tržište.

(5) Dobavljač sjemena dužan je o proizvodnji, iz
stavka 1. ovoga članka, izvijestiti nadležnu inspekciju.

(6) Uvjete i način označavanja sjemena iz stavka
1. ovoga članka propisat će ministar.

*3. Nadzor*

Članak 13.

(1) Usjev, odnosno sjeme podliježe nadzoru u
tijeku uzgoja sjemenskog usjeva, žetve ili berbe, skladištenja i dorade.

(2) Nadzor se provodi kao stručni nadzor ili
nadzor pod stručnom kontrolom.

(3) O provođenju nadzora vodi se zapisnik.

(4) Uvjete i postupak stručnog nadzora i nadzora
pod stručnom kontrolom za pojedine vrste bilja i pojedine kategorije sjemena iz
članka 9. stavka 2. ovoga Zakona i obrazac zapisnika iz stavka 3. ovoga članka
propisat će ministar.

Članak 14.

(1) Stručni nadzor nad proizvodnjom sjemena
provodi Zavod.

(2) Za određene vrste bilja i njihove kategorije
Zavod može odobriti dobavljaču sjemena da na vlastitoj proizvodnji obavlja
nadzor pod stručnom kontrolom.

(3) Dobavljači sjemena prijavljuju Zavodu
proizvodnju svih kategorija na svim lokacijama u vlasništvu, posjedu ili
ugovornoj proizvodnji radi obavljanja nadzora iz stavka 1. i 2. ovoga članka.

(4) Zavod izvješćuje Ministarstvo o obavljenom
nadzoru nakon završenog nadzora svake kulture.

(5) Program osposobljavanja i uvjete za
ovlašćivanje osoba za obavljanja nadzora iz stavka 1. ovoga članka i mjere
prema osobama ovlaštenim za obavljanje nadzora, uvjete koje moraju ispunjavati
dobavljači iz stavka 2. ovoga članka, način i vrijeme prijave za nadzor te
obrazac izvješća propisat će ministar.

Članak 15.

(1) Nadzorom sjemenskog usjeva u tijeku
proizvodnje na polju utvrđuje se podrijetlo upotrijebljenog sjemena, čistoća
vrste, autentičnost i čistoća sorte, zdravstveno stanje usjeva i kategorija
sjemena.

(2) Nakon provedenoga nadzora nad proizvodnjom
sjemenskog usjeva u polju i na temelju pozitivnog nalaza, Zavod, odnosno
dobavljač sjemena u okviru svog ovlaštenja izdaje Uvjerenje o priznavanju
sjemenskog usjeva (u daljnjem tekstu: uvjerenje).

(3) Zavod i dobavljač vode evidenciju o izdanim
uvjerenjima iz stavka 2. ovoga članka.

(4) Obrazac uvjerenja iz stavka 2. ovoga članka,
sadržaj i način vođenja evidencije iz stavka 3. ovoga članka propisat će
ministar.

*4. Dorada sjemena*

Članak 16.

(1) Dorada sjemena je sušenje, čišćenje,
kalibriranje, piliranje, tretiranje sredstvima za
zaštitu bilja, pakiranje, plombiranje i označavanje.

(2) Sjeme može dorađivati pravna i fizička osoba
koja je upisana i registrirana u Upisniku dobavljača sjemena.

(3) Dobavljač sjemena ne smije dorađivati
naturalno sjeme ako to sjeme nema zapisnik o nadzoru ili uvjerenje.

(4) Dobavljač sjemena mora voditi evidenciju o
masi preuzetoga naturalnog i dorađenog sjemena.

(5) Sadržaj, oblik i način vođenja evidencije iz
stavka 4. ovoga članka propisat će ministar.

Članak 17.

(1) Dobavljač sjemena može u postupku dorade
pripremati mješavine sjemena različitih vrsta i sorti u različitim omjerima.

(2) Sjeme svake vrste i sorte u mješavini iz
stavka 1. ovoga članka mora biti pojedinačno certificirano.

(3) Uvjete pripremanja mješavine sjemena i
postupak stručnog nadzora prilikom pripremanja mješavine sjemena propisat će
ministar.

Članak 18.

(1) Tijekom žetve, odnosno berbe, prijevoza,
skladištenja, te svih faza dorade naturalno sjeme mora biti odvojeno, označeno
i pod nadzorom.

(2) Naturalno sjeme, koje se prevozi od njive do
mjesta skladištenja odnosno čuvanja i dorade, moraju pratiti podaci o
proizvođaču, proizvodnoj površini, količini, vrsti, sorti i kategoriji naturalnog
sjemena.

(3) Iznimno od odredbi članka 20. stavka 1. i
članka 23. ovoga Zakona, a u slučaju stavljanja na tržište naturalnog sjemena,
Zavod može za to sjeme izdati certifikat o sjemenu koje nije konačno
certificirano pod uvjetom da je za sjeme izdano uvjerenje iz članka 15. stavka
2. ovoga Zakona, ako je pakirano i označeno i ako ga na tržište stavlja
dobavljač koji je upisan i registriran u Upisniku dobavljača sjemena.

(4) Uvjete nadzora i način postupanja sa
sjemenom u fazama iz stavka 1. ovoga članka, te način pakiranja i označavanja
sjemena iz stavka 3. ovoga članka propisat će ministar.

*5. Kvaliteta sjemena*

Članak 19.

(1) Kvaliteta sjemena, u smislu ovoga Zakona,
jest čistoća, klijavost, vlaga, zdravstveno stanje te čistoća vrste i sorte.

(2) Sjeme koje se stavlja na tržište mora
udovoljavati minimalnim zahtjevima kvalitete iz stavka 6. ovoga članka.

(3) Prije stavljanja na tržište za svaku partiju
sjemena mora se utvrditi kvaliteta sjemena.

(4) Kvaliteta sjemena utvrđuje se na uzorku
sjemena koji uzima uzorkivač sjemena upisan u Upisnik
uzorkivača.

(5) Kvalitetu sjemena utvrđuje laboratorij
upisan u Upisnik laboratorija i o tome izdaje izvješće o kvaliteti sjemena.

(6) Minimalne zahtjeve o kvaliteti sjemena,
veličinu partije sjemena za pojedinu vrstu bilja i njihove mješavine, stručno
osposobljavanje uzorkivača iz stavka 4. ovoga članka,
metode uzorkovanja i ispitivanja kvalitete sjemena, nadzor rada uzorkivača i nadzor rada laboratorija iz stavka 5. ovoga
članka, propisat će ministar.

(7) Ako se u postupku nadzora rada laboratorija
i uzorkivača od strane Zavoda utvrdi da ne
udovoljavaju uvjetima propisanim ovim Zakonom i propisima donesenim na temelju
njega, Zavod će naložiti mjere i rok za ispravljanje utvrđenih nepravilnosti te
u slučaju neispravljanja ili ponavljanja nepravilnosti, Ministarstvo će na
prijedlog Zavoda rješenjem trajno ili privremeno brisati laboratorij i uzorkivača iz pripadajućih upisnika.

(8) Za kvalitetu sjemena odgovaran je dobavljač
sjemena koji ga stavlja na tržište.

*Izdavanje certifikata o sjemenu*

Članak 20.

(1) Zavod izdaje certifikat o sjemenu ako se iz
nalaza nadzora te izvješća o kvaliteti sjemena utvrdi da proizvedeno sjeme
udovoljava svim uvjetima ovoga Zakona i propisa donijetih
na temelju ovoga Zakona.

(2) Na temelju zahtjeva dobavljača sjemena koji
je upisan i registriran u Upisniku dobavljača sjemena Zavod izdaje certifikat o
sjemenu.

(3) Zavod i dobavljač iz stavka 2. ovoga članka
vode evidenciju o izdanim certifikatima o sjemenu, odnosno evidenciju o sjemenu
za koje se podnosi zahtjev za izdavanje certifikata o sjemenu.

(4) Dobavljač mora Zavodu omogućiti provjeru
pravilnog korištenja izdanih certifikata o sjemenu.

(5) Zavod će priznati stručni nadzor i određenu
kategoriju te izdati certifikat o sjemenu za sjeme određenih vrsta bilja:

– koje je proizvedeno izravno od određenih viših
kategorija sjemena, koje su nadzirane i za njih je izdan odgovarajući dokument
o sjemenu u jednoj ili više država članica Zajednice ili u trećoj zemlji u
kojoj je postupak certifikacije istovjetan postupku utvrđenom propisima
Zajednice ili koje je proizvedeno iz križanja određenih viših kategorija
sjemena, koje su certificirane u državi članici Zajednice, s određenim višim
kategorijama sjemena koje je certificirano u trećoj zemlji u kojoj je postupak
certifikacije istovjetan postupku utvrđenom propisima Zajednice i

– ako je pobrano ili požeto u drugoj državi
članici Zajednice i ako je pregledom u polju sjeme udovoljilo uvjetima za
izdavanje uvjerenja iz članka 15. stavka 2. ovoga Zakona i za tu kategoriju
udovoljava uvjetima kvalitete iz članka 19. stavka 6. ovoga Zakona.

(6) Kada proizvedeno sjeme na način iz stavka 5.
ovoga članka potječe od certificiranog sjemena generacija koje prethode
osnovnom sjemenu, Zavod će takvom sjemenu priznati kategoriju osnovno sjeme,
ako sjeme udovoljava ostalim uvjetima propisanim za tu kategoriju.

(7) Sjeme koje udovoljava uvjetima iz stavka 5.
i 6. ovoga članka se pakira, plombira i označava u skladu s člankom 23. stavkom
1., 2. i 3. ovoga Zakona, ali uz izdavanje posebnog certifikata o sjemenu koje
nije konačno certificirano, na pakiranju i uz otpremnicu.

(8) Uvjeti vezani uz pakiranje i označavanje iz
stavka 7. ovoga članka nisu obvezni ako se Zavod i nadležno tijelo države
članice Zajednice dogovore o izuzimanju od obveze pakiranja i označavanja
sjemena.

(9) Zavod će priznati stručni nadzor i određenu
kategoriju te izdati certifikat o sjemenu za sjeme određenih vrsta bilja:

– koje je proizvedeno izravno od određenih viših
kategorija sjemena, koje su stručno nadzirane i za njih je izdan određeni
dokument o sjemenu u jednoj ili više država članica Zajednice ili u trećoj
zemlji, u kojoj je postupak certifikacije istovjetan postupku utvrđenom
propisima Zajednice, ili koje je proizvedeno iz križanja određenih viših
kategorija sjemena, koje su certificirane u državi članici Zajednice, s
određenim višim kategorijama sjemena koje je certificirano u trećoj zemlji, i

– ako je pobrano ili požeto u trećoj zemlji u
kojoj je postupak certifikacije istovjetan s postupkom utvrđenim u propisima
Zajednice i ako je pregledom u polju sjeme udovoljilo uvjetima za izdavanje
uvjerenja iz članka 15. stavka 2. ovoga Zakona i za tu kategoriju udovoljava
uvjetima kvalitete iz članka 19. stavka 6. ovoga Zakona.

(10) Zavod će izdati certifikat o sjemenu i
priznati kategoriju osnovno sjeme za sjeme kategorija koje prethode osnovnom
sjemenu, ako sjeme udovoljava uvjetima za izdavanje certifikata o sjemenu prema
stavku 1. ovoga članka za kategoriju osnovno sjeme, a isto sjeme se može
staviti na tržište ako udovoljava odredbama o pakiranju, plombiranju i
označavanju propisanim ovim Zakonom.

(11) Obrazac zahtjeva za izdavanje certifikata o
sjemenu iz stavka 2. ovoga članka, potrebnu dokumentaciju, sadržaj, oblik i
način vođenja evidencije iz stavka 3. ovoga članka, način provjere iz stavka 4.
ovoga članka, pobliže uvjete vezane uz certifikaciju sjemena te više kategorije
sjemena pojedinih vrsta na koje se primjenjuju odredbe stavka 5. i stavka 9.
ovoga članka, uvjete pakiranja, plombiranja i označavanja iz stavka 7. ovoga
članka, pobliže uvjete o certifikaciji sjemena i načinu označavanja sjemena iz
stavka 10. ovoga članka, za pojedine vrste bilja propisat će ministar.

Članak 21.

(1) Za određene vrste bilja i njihove kategorije
sjemena za koje se provodi nadzor pod stručnom kontrolom, dobavljač je dužan
čuvati uzorke sjemena i voditi evidenciju za svaku partiju sjemena koju stavlja
na tržište.

(2) Vrste bilja i kategorije sjemena na koje se
odnosi odredba stavka 1. ovoga članka te uvjete o načinu provođenja nadzora i
izdavanju certifikata o sjemenu za sjeme iz stavka 1. ovoga članka, način
uzimanja i čuvanja uzoraka sjemena te vođenje evidencije iz stavka 1. ovoga
članka propisat će ministar.

(3) Iznimno od članka 20. stavka 1. ovoga
Zakona, Zavod može izdati certifikat o sjemenu i sjeme se može staviti na
tržište u slučaju:

– kada kategorija osnovnog sjemena odstupa od
propisanih minimalnih zahtjeva o klijavosti iz članka 19. stavka 6. ovoga
Zakona. Dobavljač mora navesti i jamčiti određenu klijavost u cilju izdavanja
certifikata o sjemenu, uz posebne uvjete vezane uz označavanje takvog sjemena,

– kada certifikacija nije provedena s obzirom da
sjeme nema konačnu analizu klijavosti ovlaštenog laboratorija, ali je izdano
privremeno analitičko izvješće i dobavljač sjemena jamči klijavost navedenu u
privremenom izvješću. Takvo sjeme može se u cilju osiguranja brže opskrbe
sjemenom kategorija osnovno i certificirano, a kod određenih vrsta bilja i
kategorije komercijalno, staviti na tržište do prvog kupca kojem je poznato ime
i adresa, uz posebne uvjete vezane uz označavanje takvog sjemena.

(4) Odredbe stavka 3. ovoga članka ne
primjenjuju se na sjeme koje se uvozi i podrijetlom je iz trećih zemalja.

(5) Način označavanja sjemena iz stavka 3. ovoga
članka propisat će ministar.

Članak 22.

(1) Naknadnu kontrolu proizvedenog i uvezenog
sjemena za vrste bilja i kategorije iz članka 21. stavka 1. ovoga Zakona u
odnosu na čistoću vrste, autentičnost i čistoću sorte provodi Zavod.

(2) Kada Zavod tijekom naknadne kontrole utvrdi
da sjeme ne udovoljava uvjetima iz certifikata o sjemenu, predlaže Ministarstvu
brisanje dobavljača sjemena iz Upisnika dobavljača sjemena trajno ili
privremeno.

(3) Način i uvjete provođenja naknadne kontrole
za pojedine vrste bilja, propisat će ministar.

*6. Pakiranje, plombiranje i označavanje sjemena*

Članak 23.

(1) Sjeme se stavlja na tržište u ujednačenim
partijama, originalno pakirano i označeno certifikatom o sjemenu na pakiranju u
boji propisanoj za kategoriju sjemena, s time da je osigurana nepovredivost
pakiranja.

(2) Način i uvjete u vezi s pakiranjem,
plombiranjem i označavanjem sjemena iz stavka 1. ovoga članka, za pojedine
vrste bilja i njihove kategorije sjemena propisat će ministar.

(3) Sjeme koje se stavlja na tržište pored
certifikata o sjemenu iz stavka 1. ovoga članka, mora pratiti i certifikat o
sjemenu uz otpremnicu u boji propisanoj za kategoriju sjemena.

(4) Pored certifikata o sjemenu iz stavka 1.
ovoga članka pakiranja sjemena mogu biti označena i certifikatom proizvođača.

(5) Ako se osiguraju sve potrebne mjere u
pogledu potvrđivanja identiteta sjemena u vrijeme kada se razdjeljuje partija,
može se odobriti da se određene kategorije sjemena stavljaju na tržište kao sitno
pakiranje, koje je originalno pakirano i plombirano pod stručnim nadzorom ili u
okviru nadzora pod stručnom kontrolom.

(6) U slučaju stavljanja na tržište sjemena
pakiranog u sitna pakiranja, moguća su odstupanja od odredbi u pogledu
pakiranja, plombiranja i označavanja iz stavka 1. i 2. ovoga članka.

(7) Iznimno od odredbi stavka 1. i 2. ovoga
članka, Zavod može ovlastiti dobavljače za stavljanje na tržište sitnih
pakiranja mješavina, različitih vrsta i sorti sjemena povrća kategorije
standardno sjeme.

(8) Iznimno od odredbi stavka 1. i 2. ovoga
članka, ministar može odobriti stavljanje na tržište malih količina sjemena
koja su namijenjena krajnjem korisniku.

(9) Obrazac certifikata o sjemenu te detaljne
uvjete i način označavanja iz stavka 3. i 4. ovoga članka, iznimke vezane uz
sitna pakiranja iz stavka 6. ovoga članka koje se odnose na način pakiranja,
plombiranja i označavanja, veličinu sitnog pakiranja za pojedine vrste bilja,
način i uvjete pakiranja, plombiranja i označavanja za sjeme iz stavka 7. ovoga
članka, iznimke vezane uz pakiranja malih količina sjemena iz stavka 8. ovoga
članka propisat će ministar.

Članak 24.

(1) U slučaju sjemena genetski modificirane
sorte na certifikatima o sjemenu koji se nalaze na pakiranju te na svim ostalim
službenim i neslužbenim dokumentima, koji su pričvršćeni ili koji prate sjeme,
mora se jasno i uočljivo navesti da je sjeme sorte genetski modificirano
isticanjem riječi »genetski modificirani organizam«.

(2) U slučaju kada je sjeme tretirano s
kemikalijama ili sredstvima za zaštitu bilja, informacija o tome mora biti
naznačena na certifikatu o sjemenu, te na pakiranju ili u pakiranju, a kod
sitnih pakiranja taj se podatak može otisnuti izravno na pakiranje.

(3) Detaljne uvjete i način označavanja sjemena
vezan uz odredbe stavka 1. i 2. ovoga članka propisat će ministar.

Članak 25.

(1) Originalna pakiranja sjemena smiju se samo
pod stručnim nadzorom otvoriti, pakirati, plombirati i označiti jednom ili više
puta.

(2) Nakon ponovnog pakiranja i plombiranja na
način iz stavka 1. ovoga članka, za označavanje sjemena izdaje se novi
propisani certifikat o sjemenu na ambalaži i uz otpremnicu na kojem se mora
naznačiti činjenica ponovnog plombiranja, zadnji datum ponovnog plombiranja i
nadležno tijelo koje je provelo nadzor.

(3) Pobliže uvjete i radnje vezane uz podnošenje
zahtjeva za postupak ponovnog plombiranja i pakiranja sjemena iz stavka 1.
ovoga članka, te način označavanja iz stavka 2. ovoga članka propisat će
ministar.

*7. Stavljanje na tržište sjemena*

Članak 26.

Sjeme se može staviti na tržište ako:

– posjeduje certifikat o sjemenu iz članka 20.
stavka 1. ovoga Zakona te udovoljava uvjetima iz certifikata o sjemenu,

– udovoljava minimalnim uvjetima kvalitete iz
članka 19. stavka 6. ovoga Zakona,

– udovoljava uvjetima iz članka 23. ovoga Zakona
o pakiranju plombiranju i označavanju sjemena,

– pripada sorti koja se nalazi na Sortnoj listi
Republike Hrvatske, ako se radi o vrstama bilja za koje je Sortna lista
obvezna,

– je dobavljač koji ga stavlja na tržište upisan
i registriran u Upisnik dobavljača sjemena, osim ako se radi o dobavljaču za
kojega upis u Upisnik nije obvezan prema članku 7. stavku 2. ovoga Zakona.

Članak 27.

(1) Trgovinom sjemena može se baviti pravna
osoba sa sjedištem ili fizička osoba sa prebivalištem u Republici Hrvatskoj
registrirana za tu djelatnost.

(2) Za obavljanje trgovine sjemenom na veliko i
trgovine na malo osobe iz stavka 1. ovoga članka moraju imati zaposlenike
odgovarajuće stručne spreme.

(3) Posebne uvjete za prodaju sjemena na veliko i
malo, te uvjete vezane uz stavak 2. ovoga članka propisat će ministar.

Članak 28.

(1) Iznimno od članka 26. ovoga Zakona ministar
može rješenjem dopustiti:

– stavljanje na tržište malih količina sjemena u
svrhu provođenja znanstvenog ili selekcijskog rada, dobavljačima sjemena koji
se bave selekcijom i znanstveno-istraživačkim radom u sjemenarstvu,

– oplemenjivaču ili održivaču, odnosno njihovim ovlaštenicima, u svrhu pokusne
proizvodnje, stavljanje na tržište u ograničenom razdoblju malih količina
sjemena sorte za koju je podnijet zahtjev i sva potrebna dokumentacija za upis
u Sortnu listu Republike Hrvatske.

(2) Za sjeme sorti koje se nalaze na Sortnoj
listi Republike Hrvatske, a označene su kao »čuvani biljni genetski izvor«,
ministar može u cilju očuvanja »in situ« tih sorti donijeti rješenje kojim
dopušta stavljanje na tržište sjemena takve sorte uz određivanje područja na
kojemu se dozvoljava trženje sjemena i količine sjemena.

(3) U slučaju nedovoljnih količina sjemena
ministar može rješenjem odobriti stavljanje na tržište na određeno razdoblje:

– sjemena određenih viših kategorija, koje ne
udovoljava propisanim uvjetima za izdavanje certifikata o sjemenu iz članka 20.
stavka 1. ovoga Zakona, ponajprije u pogledu klijavosti i vlage, a odobrenjem
će se utvrditi minimum uvjeta koje sjeme mora ispuniti, ili

– sjemena sorti koje nisu upisane u Sortnu listu
Republike Hrvatske.

(4) Ministar će za pojedine vrste bilja utvrditi
uvjete i odobriti rješenjem stavljanje na tržište:

– sjemena koje je tretirano kemikalijama ili
sredstvima za zaštitu bilja,

– sjemena koje udovoljava uvjetima ekološke
proizvodnje u poljoprivredi.

(5) Pobliže uvjete i količinu za koje se izdaje
rješenje za stavljanje na tržište prema stavku 1. podstavku 1. ovoga članka,
pobliže uvjete u pogledu razdoblja i količine sjemena, uvjete proizvodnje,
stavljanja na tržište, pakiranja i označavanja sjemena iz stavka 1. podstavka
2. ovoga članka, uvjete i količinu sjemena koja se može staviti na tržište
prema stavku 2. ovoga članka, te kategorije na koje se odnose odredbe stavka 3.
podstavka 1. ovoga članka i način označavanja sjemena koje se stavlja na
tržište na temelju stavka 3. ovoga članka, te uvjete za stavljanje na tržište
sjemena iz stavka 4. ovoga članka za pojedine vrste bilja propisat će ministar.

*8. Uvoz sjemena*

Članak 29.

(1) Uvoz sjemena može obavljati dobavljač upisan
i propisno registriran u Upisniku dobavljača sjemena.

(2) Uvoziti i staviti na tržište može se sjeme
sorti koje su upisane u Sortnu listu Republike Hrvatske za vrste bilja za koje
je Sortna lista Republike Hrvatske obvezna, i ako je sjeme istovjetno sjemenu
proizvedenom prema ovome Zakonu.

(3) Sjeme podrijetlom iz trećih zemalja koje se
uvozi istovjetno je sjemenu proizvedenom prema ovome Zakonu ako:

– propisi države, u kojoj je sjeme proizvedeno s
obzirom na kvalitetu, uvjete i način provođenja nadzora i ukupnu primjenu tih
propisa, osiguravaju da je takvo sjeme u skladu sa zahtjevima koji su propisani
ovim Zakonom, ili

– je sjeme proizvedeno i dorađeno u skladu s
međunarodnim shemama potvrđivanja sjemena.

(4) Zavod će po nalogu Ministarstva ili
vlastitoj procjeni ili po zahtjevu dobavljača provjeriti jesu li ispunjeni
uvjeti za priznavanje istovjetnosti iz stavka 3. ovoga članka.

(5) Uvoz sjemena iz trećih zemalja može se
odobriti ako za to postoji suglasnost nadležnog tijela Zajednice da je sjeme
proizvedeno u trećoj zemlji istovjetno sjemenu proizvedenom prema ovome Zakonu.

(6) Sjeme koje iz trećih zemalja uveze druga
država članica Zajednice uz suglasnost iz stavka 5. ovoga članka neće
podlijegati nikakvim ograničenjima stavljanja na tržište prema ovome Zakonu.

(7) Uvoznik je dužan voditi evidenciju o
uvezenim količinama sjemena preko 2 kilograma i o tome mora izvještavati Zavod.

(8) Iznimno, ministar može rješenjem dopustiti
uvoz sjemena koje nije konačno certificirano ako sjeme posjeduje certifikat o
sjemenu nadležnog tijela, kojem je priznata istovjetnost iz stavka 3. ovoga
članka, a takvo se sjeme može staviti na tržište u svrhu dorade do dobavljača
sjemena koji će ga doraditi.

(9) Dokumente koji prilikom uvoza moraju pratiti
sjeme i/ili biti na pakiranju, izdane od nadležnog tijela iz stavka 8. ovoga
članka da bi se osigurala istovjetnost iz stavka 3. i 8. ovoga članka, uvjete
za uvoz i stavljanje na tržište sjemena u pogledu pakiranja, plombiranja i
označavanja, te način vođenja evidencije i izvještavanja iz stavka 7. ovoga
članka propisat će ministar.

Članak 30.

Za kvalitetu uvezenog sjemena odgovoran je
dobavljač koji sjeme uvozi i stavlja ga na tržište.

Članak 31.

(1) Odredbe ovoga Zakona o uvozu i stavljanju na
tržište sjemena ne odnose se na sjeme koje znanstvene i znanstvenonastavne
ustanove primaju ili šalju za pokuse, za istraživanje, za selekciju, za
postupak priznavanja, zaštite novih biljnih sorti, za potrebe banke biljnih
gena i za mjere očuvanja genetske raznolikosti.

(2) Rješenje o odobrenju uvoza sjemena iz stavka
1. ovoga članka donosi ministar.

(3) Količine sjemena iz stavka 1. ovoga članaka
propisat će ministar.

III. SADNI MATERIJAL

*1. Sadni materijal i njegove kategorije*

Članak 32.

(1) Sadni materijal koji se proizvodi i stavlja
na tržište može biti sljedećih kategorija: inicijalni ili predosnovni,
osnovni, certificirani, standardni ili CAC (Conformitas
Agraria Communitatis)
kategorije.

(2) Kategorije za pojedinu biljnu vrstu, uvjete
za pojedinu kategoriju u smislu podrijetla, autentičnosti sorte i podloge, te
vegetativne razvijenosti i zdravstvenog stanja, kao i sadni materijal vrsta
bilja za koje se ne utvrđuju kategorije, propisat će ministar.

(3) Rodove, vrste i hibride na koje se odnose
odredbe ovoga Zakona i propisa donesenih na temelju ovoga Zakona vezane uz
sadni materijal propisat će ministar.

2*. Proizvodnja sadnog materijala*

Članak 33.

(1) Sadni materijal mogu proizvoditi pravne i
fizičke osobe koje su upisane i registrirane u Upisniku dobavljača sadnog
materijala.

(2) Nakon upisa u Upisnik iz stavka 1. ovoga
članka, pored uvjeta iz članka 7. stavka 5. ovoga Zakona, dobavljač
kontinuirano mora:

– u proizvodnom postupku utvrditi i kontrolirati
kritične točke,

– utvrditi i provoditi mjere za nadzor i
kontrolu kritičnih točaka u proizvodnom postupku,

– uzimati uzorke i provoditi analizu kvalitete
sadnog materijala u ovlaštenom laboratoriju, u cilju provjere da li sadni
materijal u pogledu kvalitete udovoljava uvjetima ovoga Zakona i propisa
donesenih na temelju ovoga Zakona,

– voditi pisanu evidenciju o poduzetim
aktivnostima iz 1., 2. i 3. podstavka ovoga stavka, te evidenciju o
proizvodnji, kupnji, prodaji i isporuci sadnog materijala.

(3) U cilju kontrole provođenja odredbi stavka
2. ovoga članka nadležna inspekcija jednom godišnje provodi nadzor nad radom
dobavljača sadnog materijala i njihovih poslovnih prostora, s pravom
predlaganja trajnog ili privremenog brisanja dobavljača sadnog materijala iz
Upisnika dobavljača sadnog materijala.

(4) Na prijedlog nadležnog inspektora,
Ministarstvo će trajno ili na određeni rok brisati dobavljača sadnog materijala
iz Upisnika dobavljača sadnog materijala.

(5) Dobavljači sadnog materijala iz članka 7.
stavka 2. ovoga Zakona, čija je isključiva djelatnost distribucija i prodaja
sadnog materijala na tržištu, moraju voditi pisanu evidenciju o kupnji, prodaji
i isporuci sadnog materijala.

(6) Mjere, radnje, evidenciju i uvjete koje
moraju ispunjavati dobavljači iz stavka 2. ovoga članka, način provođenja
nadzora iz stavka 3. ovoga članka, te oblik i način vođenja evidencije iz
stavka 5. ovoga članka propisat će ministar.

(7) Posebne uvjete proizvodnje sadnog materijala
tehnikom »in vitro«, propisat će ministar.

(8) Odredbe članka 11. ovoga Zakona u vezi s
genetski modificiranim sortama jednako se primjenjuju i na sadni materijal.

Članak 34.

(1) Dobavljač sadnog materijala može za račun
naručitelja iz treće zemlje proizvoditi sadni materijal koji ne udovoljava
odredbama ovoga Zakona i propisa donesenih na temelju ovoga Zakona, osim
genetski modificiranih sorti.

(2) Sadni materijal iz stavka 1. ovoga članka
može se proizvoditi uz odobrenje Ministarstva i na temelju ugovora s inozemnim
naručiteljem, prema kojem inozemni naručitelj preuzima cjelokupnu količinu
proizvedenoga sadnog materijala.

(3) Na zahtjev dobavljača sadnog materijala
Zavod može provesti stručni nadzor nad proizvodnjom i izdati certifikat o
sadnom materijalu na kojem se mora naznačiti da sadni materijal nije za
stavljanje na tržište.

(4) Proizvodnja sadnog materijala iz stavka 1.
ovoga članka mora biti pod zdravstvenim nadzorom i mora biti prostorno odvojena
od proizvodnje koja je namijenjena za stavljanje na tržište prema ovom Zakonu,
a sadni materijal mora biti posebno označen.

(5) Sadni materijal iz stavka 1. ovoga članka
nije dopušteno stavljati na tržište.

(6) Kontrolu poštivanja odredbe stavka 2. i 4.
ovoga članka u dijelu koji se odnosi na kontrolu izvoza i izolacije provodi
nadležna inspekcija.

(7) Način označavanja prema stavku 3. i 4. ovoga
članka, uvjete izolacije te uvjete i način provođenja kontrole iz stavka 6.
ovoga članka propisat će ministar.

Članak 35.

(1) Tijekom uzgoja ili odvajanja od roditeljskog
materijala, te pakiranja, plombiranja, skladištenja i prijevoza sadni materijal
mora se držati u odvojenim partijama i mora biti označen.

(2) Ako se sadni materijal različitog podrijetla
drži zajedno ili se pomiješa tijekom pakiranja, skladištenja, prijevoza ili
prilikom isporuke, dobavljač mora pisano evidentirati sastav partije i
podrijetlo njezinih sastavnih dijelova.

(3) Kontrolu dobavljača u provođenju stavka 1. i
2. ovoga članka provodi Zavod kroz nadzor iz članka 39. ovoga Zakona.

(4) Uvjete iz stavka 1. i 2. ovoga članka te
način i postupak nadzora iz stavka 3. ovoga članka propisat će ministar.

*3. Kvaliteta sadnog materijala*

Članak 36.

(1) Kvaliteta sadnog materijala u smislu ovoga
Zakona je podrijetlo, autentičnost sorte i podloge, vegetativna razvijenost i
zdravstveno stanje.

(2) Zahtjeve u pogledu kvalitete sadnog
materijala za pojedine vrste bilja propisat će ministar.

Članak 37.

(1) Sadni materijal koji se stavlja na tržište
mora odgovarati propisanim zahtjevima o kvaliteti iz članka 36. stavka 2. ovoga
Zakona.

(2) Iznimno od stavka 1. ovoga članka u slučaju
privremenih poteškoća u opskrbi sadnog materijala, ministar može odobriti
stavljanje na tržište sadnog materijala koji zadovoljava manje stroge uvjete
kvalitete, u odnosu na vegetativnu razvijenost, bez umanjenja uvjeta zdravstvenog
stanja tog sadnog materijala.

(3) Za kvalitetu sadnog materijala odgovoran je
dobavljač sadnog materijala koji ga stavlja na tržište.

Članak 38.

(1) Za potrebe kontrole kvalitete sadnog
materijala provodi se analiza sadnog materijala u laboratoriju.

(2) Analiza iz stavka 1. ovoga članka obavlja se
u laboratoriju koji je upisan u Upisnik laboratorija iz članka 7. stavka 1.
točke 3. ovoga Zakona.

(3) Nakon provedene analize, laboratorij izdaje
izvješće o kvaliteti sadnog materijala.

(4) Nadzor nad radom laboratorija provodit će
Zavod s pravom trajnog ili privremenog brisanja iz Upisnika laboratorija.

(5) Potrebne analize za određene vrste bilja,
ovlašćivanje osoba za uzimanje uzoraka, način i uvjete za uzimanje uzoraka, te
način provođenja nadzora nad radom laboratorija iz stavka 4. ovoga članka
propisat će ministar.

*4. Nadzor nad proizvodnjom sadnog materijala*

Članak 39.

(1) Nadzor koji provodi Zavod smatra se stručnim
nadzorom sadnog materijala.

(2) Nadzor nad svojom proizvodnjom sadnog
materijala može obavljati i dobavljač sadnog materijala kao nadzor pod stručnom
kontrolom kada udovoljava uvjetima koje će propisati ministar.

(3) Nadzorom sadnog materijala utvrđuje se
podrijetlo upotrijebljenoga sadnog materijala, autentičnost sorte i podloge,
vegetativna razvijenost, zdravstveno stanje i kategorija sadnog materijala.

(4) Vrste bilja i kategorije sadnog materijala
za koje je obvezan stručni nadzor te vrste bilja i kategorije sadnog materijala
za koje se može provodi nadzor pod stručnom kontrolom, uvjete i postupak
provođenja stručnog nadzora i nadzora pod stručnom kontrolom, uvjete za osobe
koje obavljaju nadzor, program stručnog osposobljavanja za obavljanje nadzora,
način provođenja naknadne kontrole obavljenog nadzora od strane ovlaštenih
osoba, mjere prema ovlaštenim osobama, propisat će ministar.

Članak 40.

(1) Dobavljač sadnog materijala prijavljuje
Zavodu proizvodnju svih kategorija sadnog materijala na svim lokacijama u
vlasništvu, posjedu ili ugovornoj proizvodnji.

(2) Na temelju prijave iz stavka 1. ovoga članka
Zavod provodi nadzor.

(3) Nakon provedenog nadzora nad proizvodnjom
sadnog materijala i na temelju pozitivnog nalaza Zavod, odnosno dobavljač
sadnog materijala u okviru svog ovlaštenja, izdaje uvjerenje o priznavanju
sadnog materijala (u daljnjem tekstu: uvjerenje o sadnom materijalu).

(4) Obrazac prijave i rok podnošenja prijave
proizvodnje iz stavka 1. ovoga članka, te obrazac uvjerenja o sadnom materijalu
propisat će ministar.

Članak 41.

(1) Ako se tijekom provođenja nadzora:

– dobavljača prema članku 33. stavku 2. ovoga
Zakona,

– dobavljača i njihove proizvodnje, koje provodi
Zavod, u okviru provođenja mjera stručnog nadzora i nadzora pod stručnom
kontrolom,

– na tržištu od strane nadležne inspekcije, ili kroz
provođenje naknadne kontrole od strane Zavoda, utvrdi da sadni materijal ne
udovoljava uvjetima iz ovoga Zakona i propisa donesenih na temelju ovoga
Zakona, nadležna inspekcija, odnosno Zavod, naložit će odgovarajuće mjere kako
bi se osiguralo da je sadni materijal u skladu s uvjetima ovoga Zakona i
propisa donesenih na temelju ovoga Zakona.

(2) Ako nakon provođenja naloženih mjera iz
stavka 1. ovoga članka, sadni materijal i dalje ne udovoljava uvjetima iz ovoga
Zakona i propisa donesenih na temelju ovoga Zakona, nadležna inspekcija će sama
ili na prijedlog Zavoda, donijeti rješenje kojim će zabraniti njegovo
stavljanje na tržište.

(3) Sadni materijal za koji je doneseno rješenje
iz stavka 2. ovoga članka dobavljač sadnog materijala dužan je pod nadzorom
nadležnog inspektora uništiti.

(4) Ako se u provođenju mjera iz stavka 1. ovoga
članka dobavljaču u tijeku godine dva puta donese rješenje i naloži mjera iz
stavka 2. ovoga članka nadležni inspektor će sam ili po prijedlogu Zavoda
izreći mjeru privremenog brisanja iz Upisnika dobavljača sadnog materijala na
najduži rok od 180 dana.

(5) Ako se dobavljaču sadnog materijala ponovno
donese rješenje i naloži mjera iz stavka 2. ovoga članka unutar dvije godine od
isteka roka iz stavka 4. ovoga članka, nadležni inspektor će sam ili na
prijedlog Zavoda izreći mjeru trajnog brisanja iz Upisnika dobavljača sadnog
materijala.

(6) Uvjete i način provođenja naknadne kontrole
sadnog materijala za pojedine vrste bilja propisat će ministar.

Članak 42.

(1) Zavod izdaje certifikat o sadnom materijalu
na pakiranju i uz otpremnicu, na temelju zahtjeva dobavljača sadnog materijala
i uvjerenja o priznavanju sadnog materijala.

(2) Zavod vodi evidenciju o izdanim
certifikatima o sadnom materijalu na pakiranju.

(3) Dobavljač sadnog materijala mora Zavodu
omogućiti provjeru pravilnog korištenja izdanih certifikata o sadnom
materijalu.

(4) Dobavljač sadnog materijala mora Zavodu
dostaviti godišnje izvješće o vrstama i količini prodanog i neprodanog sadnog
materijala te o neiskorištenim certifikatima o sadnom materijalu na pakiranju,
izdanim od strane Zavoda.

(5) Zavod je dužan voditi evidenciju o
nadziranoj rasadničarskoj proizvodnji prema vrsti, sorti, podlozi i količini
pojedinoga sadnog materijala i o tome izvijestiti Ministarstvo jednom godišnje.

(6) Obrazac zahtjeva i certifikata iz stavka 1.
ovoga članka, evidenciju iz stavka 2. ovoga članka, način izvješćivanja,
čuvanje certifikata o sadnom materijalu, te postupanje sa neiskorištenim
certifikatima o sadnom materijalu iz stavka 4. ovoga članka propisat će
ministar.

*5. Pakiranje, plombiranje i označavanje sadnog materijala*

Članak 43.

(1) Sadni materijal stavlja se na tržište u
ujednačenim partijama, originalno pakiran i plombiran, označen certifikatom o
sadnom materijalu na pakiranju i mora ga pratiti certifikat o sadnom materijalu
uz otpremnicu u boji propisanoj za kategoriju sadnog materijala.

(2) Ministar će propisati odstupanja od odredbi
iz stavka 1. ovoga članka za sadnice zasađene u posudama, košarama ili
sanducima.

(3) U slučaju stavljanja na tržište genetski
modificirane sorte sadnog materijala na certifikatu o sadnom materijalu na
pakiranju i uz otpremnicu te na svim ostalim službenim i neslužbenim
dokumentima, koji su pričvršćeni ili koji prate sadni materijal mora se jasno i
uočljivo navesti da je sorta sadnog materijala genetski modificirana,
isticanjem riječi »genetski modificirani organizam«.

(4) U slučaju prodaje sadnog materijala na malo
na mjestu proizvodnje neprofesionalnom krajnjem korisniku zahtjevi iz stavka 1.
ovoga članka, koji se odnose na označavanje, mogu se pojednostaviti.

(5) Način pakiranja, plombiranja i označavanja
sadnog materijala iz stavka 1. ovoga članka i način označavanja iz stavka 4.
ovoga članka za pojedine vrste bilja i njihove kategorije propisat će ministar.

Članak 44.

(1) Proizvodnju i stavljanje na tržište sadnog
materijala »malih proizvođača« koja je namijenjena osobama na lokalnom tržištu
kao neprofesionalnim krajnjim korisnicima, koji profesionalno nisu uključeni u
proizvodnju bilja, kao oblik »lokalne cirkulacije«, izuzet će se od primjene
odredbi članka 33. stavka 1. i 2. ovoga Zakona u pogledu nadzora dobavljača,
članka 39. ovoga Zakona u pogledu provođenja nadzora, kao i utvrđenih uvjeta
stavljanja na tržište iz članka 45. ovoga Zakona.

(2) Uvjete vezane za utvrđivanje »malih
proizvođača« i »lokalnu cirkulaciju« iz stavka 1. ovoga članka, te uvjete
stavljanja na tržište tako proizvedenoga sadnog materijala propisat će
ministar.

*6. Stavljanje na tržište sadnog materijala*

Članak 45.

Na tržište se može staviti sadni materijal ako:

– posjeduje certifikat o sadnom materijalu iz
članka 42. stavka 1. ovoga Zakona,

– udovoljava uvjetima kvalitete iz članka 36.
stavka 2. ovoga Zakona i propisa donesenih na temelju ovoga Zakona,

– udovoljava uvjetima iz članka 43. ovoga Zakona
i propisa donesenih na temelju ovoga Zakona o pakiranju, plombiranju i
označavanju sadnog materijala,

– pripada sorti koja se nalazi na Sortnoj listi
Republike Hrvatske ako se radi o vrstama bilja za koje je Sortna lista
Republike Hrvatske obvezna,

– je dobavljač koji ga stavlja na tržište upisan
i registriran u Upisnik dobavljača sadnog materijala, osim ako se radi o
dobavljaču za kojega upis u Upisnik nije obvezan prema članku 7. stavku 2.
ovoga Zakona.

Članak 46.

(1) Trgovinom sadnog materijala može se baviti
pravna osoba sa sjedištem ili fizička osoba sa prebivalištem u Republici
Hrvatskoj registrirana za tu djelatnost

(2) Za obavljanje trgovine sadnim materijalom na
veliko i trgovine na malo osobe iz stavka 1. ovoga članka moraju imati
zaposlenike odgovarajuće stručne spreme.

(3) Posebne uvjete prodaje sadnog materijala na
veliko i malo, te uvjete vezane uz stavak 2. ovoga članka propisat će ministar.

*7. Uvoz sadnog materijala*

Članak 47.

(1) Uvoz sadnog materijala može obavljati
uvoznik sadnog materijala koji je upisan i registriran u Upisniku dobavljača
sadnog materijala.

(2) Sadni materijal može se uvoziti i staviti na
tržište ako je sorta upisana u Sortnu listu Republike Hrvatske za vrste bilja
za koje je Sortna lista Republike Hrvatske obvezna i ako je istovjetan sadnom
materijalu proizvedenom prema ovome Zakonu.

(3) Sadni materijal podrijetlom iz trećih
zemalja koji se uvozi istovjetan je sadnom materijalu proizvedenom prema ovom
Zakonu ako propisi države u kojoj je sadni materijal proizveden s obzirom na
uvjete kvalitete, uvjete i način provođenja stručnog nadzora, odnosno nadzora
dobavljača, te obveze dobavljača i ukupna primjena tih propisa, osiguravaju da
je takav sadni materijal u skladu sa zahtjevima koji su propisani ovim Zakonom.

(4) Zavod će po nalogu Ministarstva ili
vlastitoj procjeni ili na prijedlog uvoznika provjeriti jesu li ispunjeni
uvjeti za priznavanje istovjetnosti proizvedenoga sadnog materijala u drugoj
državi.

(5) Uvoz sadnog materijala iz trećih zemalja
može se odobriti ako za to postoji suglasnost nadležnog tijela Zajednice da je
sadni materijal proizveden u trećoj zemlji istovjetan sadnom materijalu
proizvedenom prema ovome Zakonu.

(6) Sadni materijal iz trećih zemalja koji uveze
druga država članica Zajednice uz suglasnost iz stavka 5. ovoga članka neće
podlijegati nikakvim ograničenjima stavljanja na tržište prema ovom Zakonu.

(7) Uvoznik sadnog materijala mora voditi
evidenciju i dostaviti Zavodu izvješće o uvozu sadnog materijala.

(8) Dokumente koji prilikom uvoza moraju pratiti
sadni materijal i/ili biti na pakiranju, izdane od nadležnog tijela da bi se
osigurala istovjetnost iz stavka 3. ovoga članka, uvjete za uvoz i stavljanje
na tržište sadnog materijala u pogledu pakiranja, plombiranja i označavanja,
kao i evidencije i izvješća o uvozu iz stavka 7. ovoga članka propisat će
ministar.

Članak 48.

Za kvalitetu uvezenoga sadnog materijala
odgovoran je dobavljač koji ga je uvezao i stavio na tržište.

Članak 49.

(1) Odredbe ovoga Zakona o uvozu i stavljanju na
tržište sadnog materijala ne odnose se na sadni materijal koji znanstvene i znanstvenonastavne ustanove šalju i primaju za pokuse, za
istraživanje, za selekciju, za potrebe banke biljnih gena i mjera očuvanja
genetske raznolikosti.

(2) Rješenje o odobrenju uvoza sadnog materijala
iz stavka 1. ovoga članka donosi ministar.

(3) Količine sadnog materijala iz stavka 1.
ovoga članaka propisat će ministar.

IV. UPISIVANJE SORTI U
SORTNU LISTU

Članak 50.

(1) Sortna lista Republike Hrvatske je službeni
popis sorti određenih vrsta bilja.

(2) Upisom sorte u Sortnu listu Republike
Hrvatske poljoprivredni reprodukcijski materijal te sorte može se proizvoditi,
prijaviti za stručni nadzor te uvoziti i/ili staviti na tržište.

(3) Vrste bilja za koje je obvezan upis u Sortnu
listu Republike Hrvatske kao i vrste koje su izuzete od obveze upisa u Sortnu
listu Republike Hrvatske propisat će ministar.

(4) Uvjete pod kojima se poljoprivredni
reprodukcijski materijal vrsta bilja iz stavka 3. ovoga članka za koje nije
obvezan upis u Sortnu listu Republike Hrvatske može staviti na tržište s
naznakom sorte, te posebne liste sorti i njihovo vođenje, propisat će ministar.

(5) Dobavljač sjemena može proizvoditi,
prijaviti za stručni nadzor, stavljati na tržište i uvoziti sjeme sorte, koja
je brisana iz Sortne liste Republike Hrvatske, najkasnije do 30. lipnja treće
godine po brisanju sorte iz Sortne liste Republike Hrvatske.

Članak 51.

(1) Postupkom priznavanje sorte stječe se pravo
upisa sorte u Sortnu listu Republike Hrvatske.

(2) Priznavanje sorte provodi se provjerom imena
u skladu sa člankom 55. ovoga Zakona i ispitivanjem određenih svojstava iz
članka 59. stavka 2. podtočke 1. i 2. ovoga Zakona.

*1. Podnošenje zahtjeva*

Članak 52.

(1) Postupak priznavanja sorti pokreće se
podnošenjem zahtjeva Zavodu, odnosno Zavodu za voćarstvo (u daljnjem tekstu:
nadležni zavod).

(2) Zahtjev za priznavanje sorte (u daljnjem
tekstu: zahtjev) podnosi oplemenjivač sorte,
punomoćnik ili zastupnik vlasnika sorte (u daljnjem tekstu: podnositelj
zahtjeva).

(3) Uz zahtjev za priznavanje sorte punomoćnik
ili zastupnik vlasnika dostavlja punomoć o zastupanju.

(4) Dokumentaciju koja se prilaže uz zahtjev za
priznavanje sorti i obrazac zahtjeva iz stavka 2. ovoga članka propisat će
ministar.

(5) Podnositelj zahtjeva za priznavanje genetski
modificirane sorte uz dokumente iz stavka 4. ovoga članka mora dostaviti i
dozvolu nadležnog tijela za namjerno uvođenje genetski modificiranog organizama
u okoliš u skladu s posebnim propisom.

Članak 53.

Podaci iz zahtjeva koji se odnose na podrijetlo
izvornog materijala i na opis postupka stvaranja sorte smatraju se službenom
tajnom.

*2. Ocjena zahtjeva*

Članak 54.

(1) Nakon primitka zahtjeva nadležni zavod
utvrđuje je li zahtjev potpun.

(2) Ako nadležni zavod utvrdi da zahtjev nije
potpun, izvijestit će podnositelja zahtjeva i zatražiti da u roku od 30 dana
otkloni utvrđene nedostatke.

(3) Ako podnositelj zahtjeva u roku iz stavka 2.
ovoga članka ne otkloni nedostatke, zahtjev će se odbaciti.

Članak 55.

(1) U postupku priznavanja sorti nadležni zavod
provodi postupak provjere odgovara li ime sorte propisanim uvjetima i prijedlog
imena objavljuje u službenom glasilu svog zavoda.

(2) Na predloženo ime sorte svatko tko dokaže pravni
interes može nadležnom zavodu podnijeti pisani prigovor i to u roku od tri
mjeseca od dana objave predloženog imena u službenom glasilu Zavoda.

(3) Ako nadležni zavod utvrdi da predloženo ime
sorte ne odgovara, odnosno da je prigovor opravdan, pozivaju podnositelja
zahtjeva da u roku od šezdeset dana predloži novo ime sorte.

(4) U slučaju da se nakon priznavanja sorte i
upisa u Sortnu listu Republike Hrvatske utvrdi da ime sorte koja je priznata
nije prihvatljivo, na prijedlog nadležnog zavoda ministar će donijeti rješenje
o promjeni imena sorte.

(5) Uvjete za utvrđivanje valjanosti imena sorte
propisat će ministar.

*3. Ispitivanje sorte*

Članak 56.

(1) Nadležni zavod dužan je pravodobno obavijestiti
podnositelja zahtjeva da će sorta biti uključena u pokusno polje i od njega
zatražiti da dostavi potreban reprodukcijski materijal zbog ispitivanja u
pokusnom polju i laboratoriju.

(2) Na temelju obavijesti iz stavka 1. ovoga
članka podnositelj zahtjeva dužan je najkasnije mjesec dana prije dana sjetve
odnosno sadnje, dostaviti nadležnom zavodu reprodukcijski materijal u određenoj
količini i na propisani način.

(3) Ako podnositelj zahtjeva u određenom roku ne
dostavi potrebnu količinu reprodukcijskog materijala ili je ne dostavi na
propisan način nadležni zavod će rješenjem odbaciti zahtjev.

(4) Propise o masi i načinu pripreme
reprodukcijskog materijala iz stavka 1. ovoga članka i rok sjetve, odnosno
sadnje iz stavka 2. ovoga članka propisat će ministar.

Članak 57.

(1) Ispitivanje sorte provodi nadležni zavod u
pokusnom polju i laboratoriju.

(2) Metode provođenja ispitivanja, način odabira
sorte koja je standard, broj lokacija na kojima se provode poljski pokusi i
vrijeme trajanja ispitivanja za svaku biljnu vrstu ili skupinu sličnih vrsta
bilja propisat će ministar.

*4. Statistička analiza podataka i ocjena vrijednosti sorte*

Članak 58.

(1) Nadležni zavod obrađuje godišnje i konačne
podatke iz pokusnog polja i laboratorija.

(2) Podaci iz stavka 1. ovoga članka obrađuju se
prema jedinstvenoj metodi koju će propisati ministar.

(3) Godišnji rezultati dostavljaju se
podnositelju zahtjeva, a konačni rezultati ispitivanja sorte dostavljaju se
nadležnim povjerenstvima iz članka 5. stavka 1. ovoga Zakona radi ocjene
vrijednosti sorte.

(4) Pravnim ili fizičkim osobama koje mogu za to
dokazati pravni interes, nadležni Zavod osigurava pravo uvida u podatke o
priznavanju, s iznimkom podatka iz članka 53. ovoga Zakona.

(5) U slučaju obustave postupka priznavanja
sorte, nadležni zavod osigurava pravo uvida u podatke o ispitivanju sorte
pravnim ili fizičkim osobama na koje takva odluka utječe.

Članak 59.

(1) Na temelju konačnih podataka ispitivanja
sorte u polju i laboratoriju te mišljenja stručnih radnih tijela, nadležno
povjerenstvo ocjenjuje je li udovoljeno uvjetima za priznavanje sorte.

(2) Sorta se priznaje:

1. ako je različita, ujednačena i postojana,

2. ako ima odgovarajuću gospodarsku vrijednost,

3. ako je ime sorte u skladu sa člankom 55.
ovoga Zakona.

(3) Iznimno, od odredbe stavka 2. točke 2. ovoga
članka ispitivanje gospodarske vrijednosti ne provodi se za:

1. sorte povrća, osim kod sorti industrijske
cikorije i uljnih tikvi, sorte voća, ukrasnog, ljekovitog i aromatičnog bilja,

2. sorte trava koje nisu namijenjene za
proizvodnju voluminozne krme,

3. linije, hibride, klonove koji su namijenjeni
isključivo za uporabu kao nasljedne komponente,

4. kod drugih vrsta poljoprivrednog bilja kod
kojih upis u Sortnu listu Republike Hrvatske nije obvezan.

(4) Kod sorti trava, koje nisu namijenjene za
proizvodnju voluminozne krme, Zavod može provjeriti primjerenost sorte za
namjenu koju prijavljivač navede u zahtjevu.

(5) Nadležni zavod će priznati rezultate DUS ispitivanja,
koji su provedeni od ovlaštenih tijela u državama članicama Zajednice i
ovlaštenih tijela trećih zemalja kojima je od strane nadležnog tijela Zajednice
priznata istovjetnost za DUS ispitivanja.

(6) Do stupanja Republike Hrvatske u Europsku
uniju nadležni zavod će priznati rezultate DUS ispitivanja koji su provedeni u
ovlaštenim tijelima država članica UPOV-a.

(7) U slučaju priznavanja genetski modificirane
sorte, pored odredbi ovoga Zakona, sorta mora udovoljiti odredbama propisa koji
uređuje pitanje uvođenja u okoliš genetski modificiranih organizmima, odnosno
sorta prethodno mora dobiti dozvolu za uvođenje u okoliš i stavljanje na
tržište kao genetski modificirani organizam prema posebnom propisu.

(8) Metode utvrđivanja uvjeta i vrijednosti sorte
iz stavka 2. ovoga članka, uvjete i poseban postupak za priznavanje genetski
modificirane sorte iz stavka 7. ovoga članka propisat će ministar.

Članak 60.

(1) U cilju očuvanja biljnih genetskih izvora
»in situ« i održivog korištenja biljnih genetskih izvora kroz uzgoj, a iznimno
od uvjeta iz članka 59. stavka 2. ovoga Zakona, mogu se priznati:

– zatečene domaće i udomaćene sorte

– sorte koje nisu interesantne za uzgoj u
komercijalne svrhe, ali su stvarane s ciljem uzgoja u posebnim uvjetima.

(2) U postupku priznavanja sorte iz prvog
podstavka stavka 1. ovoga članka posebno će se uzeti u obzir rezultati
neslužbenih ispitivanja i znanja stečena kroz praktično iskustvo tijekom
uzgoja, umnažanja i korištenja te detaljni opis sorte i odgovarajuća imena sorte.

(3) Po priznavanju sorte iz prvog podstavka
stavka 1. ovoga članka ona se uvodi u Sortnu listu Republike Hrvatske i
označava se kao »čuvani biljni genetski izvor«.

(4) Pobliže uvjete i poseban postupak za
priznavanje i očuvanje sorti iz stavka 1. ovoga članka, kao i definiranje
zatečenih i udomaćenih sorti pojedinih vrsta bilja i sorti koje nisu
interesantne za uzgoj u komercijalne svrhe propisat će ministar.

*5. Donošenje rješenja o upisu i brisanju sorte iz Sortne
liste Republike Hrvatske*

Članak 61.

(1) Na temelju prijedloga nadležnog
povjerenstava, te ako je podnositelj zahtjeva platio sve troškove priznavanja,
nadležni zavod donosi rješenje o priznavanju i upisu sorte.

(2) Danom pravomoćnosti rješenja iz stavka 1.
ovoga članka sorta se upisuje u Sortnu listu Republike Hrvatske za razdoblje
koje traje do kraja desete kalendarske godine, od godine upisa sorte u Sortnu
listu Republike Hrvatske.

(3) Iznimno od odredbe stavka 2. ovoga članka,
sorte vinove loze upisuju se u Sortnu listu Republike Hrvatske za razdoblje
koje traje do kraja dvadeset pete godine, a koja slijedi godinu upisa sorte u
Sortnu listu Republike Hrvatske.

(4) Ako nadležno povjerenstvo utvrdi da nije
udovoljeno uvjetima za priznavanje sorte predlaže nadležnom zavodu donošenje
rješenja o nepriznavanju sorte.

Članak 62.

(1) Sorta za koju je doneseno rješenje prema
članku 63., 64. i 65. ovoga Zakona danom donošenja rješenja briše se iz Sortne
liste Republike Hrvatske.

(2) Kada sorta koja se nalazi na Zajedničkoj
sortnoj listi Zajednice prestane biti priznata, bez obzira na razloge, u državi
članici u kojoj je prvi put bila priznata, ona može ostati na Sortnoj listi
Republike Hrvatske pod uvjetom da su i dalje ispunjeni svi uvjeti za
priznavanje te sorte te da postoji održivač sorte.

(3) Razdoblje priznavanja i upisa sorte u Sortnu
listu Republike Hrvatske može se privremeno produžiti do donošenja rješenja
kojim se rješava o zahtjevu za obnavljanjem upisa sorte u Sortnu listu
Republike Hrvatske.

Članak 63.

(1) Zavod će rješenjem brisati sortu iz Sortne
liste Republike Hrvatske, na prijedlog nadležnog povjerenstva, ako je:

– isteklo razdoblje od 10 godina za koje je
sorta upisana u Sortnu listu Republike Hrvatske,

– podnositelj zahtjeva zatražio brisanje sorte.

(2) Sjemenski materijal sorte, koja je brisana
iz Sortne liste Republike Hrvatske, u skladu sa stavkom 1. ovoga članka, u
prometu može biti do 30. lipnja treće godine nakon brisanja sorte iz Sortne
liste Republike Hrvatske.

(3) Ako se steknu uvjeti iz stavka 1. ovoga
članka nadležni zavod će uzorke sjemena i dosje o sorti pohraniti u banku
biljnih gena.

Članak 64.

Zavod će rješenjem brisati sortu iz Sortne liste
Republike Hrvatske prije isteka razdoblja za koje je sorta bila upisana ako:

1. se ne provodi održavanje sorte u skladu sa ovim
Zakonom,

2. podnositelj zahtjeva nije platio godišnje
naknade za održavanje sorte.

Članak 65.

(1) Zavod će proglasiti
ništavnim rješenje o upisu sorte u Sortnu listu Republike Hrvatske ako:

1. je nakon priznavanja sorte utvrđeno da uvjet
različitosti iz članka 59. stavka 2. točke 1. nije bio ispunjen u trenutku
priznavanja,

2. se nisu poštivale odredbe ovoga Zakona i
propisa donesenih na temelju ovoga Zakona o priznavanju sorti,

3. su u vrijeme zahtjeva za priznavanjem ili
tijekom ispitivanja dostavljene pogrešne ili lažne pojedinosti u svezi sa
činjenicama na temelju kojih je sorta priznata.

(2) U slučaju proglašavanja upisa sorte
ništavnim, sorta se briše iz Sortne liste Republike Hrvatske sa datumom
priznavanja, a time se poništavaju i sve pravne i administrativne radnje koje
su slijedom takvog upisa proizašle.

Članak 66.

(1) Održivač sorte
može podnijeti zahtjev za obnavljanjem upisa sorte u Sortnu listu Republike
Hrvatske najkasnije dvije godine prije isteka razdoblja za koje je sorta
upisana u Sortnu listu Republike Hrvatske.

(2) Prije obnavljanja upisa sorte u Sortnu listu
Republike Hrvatske nadležni zavod, odnosno Zavod za voćarstvo provjerava, da li
održivač održava sortu na način da uvjeti
različitosti, ujednačenosti i postojanosti na temelju kojih je sorta bila
priznata i dalje postoje.

(3) Ako su ispunjeni uvjeti iz stavka 2. ovoga
članka, Zavod izdaje rješenje o obnavljanju upisa sorte u Sortnu listu
Republike Hrvatske.

(4) Danom donošenja rješenja o obnavljanju upisa
sorte, sorta se upisuje u Sortnu listu Republike Hrvatske i to za razdoblje
koje traje do kraja desete kalendarske godine koja slijedi godinu upisa sorte u
Sortnu listu Republike Hrvatske.

(5) Iznimno od odredbe stavka 4. ovoga članka,
sorte voćnih vrsta i vinove loze upisuju se u Sortnu listu Republike Hrvatske
za razdoblje koje traje do kraja dvadeset pete godine koja slijedi godinu
obnavljanja upisa sorte na Sortnu listu Republike Hrvatske.

(6) Uvjete i postupak za obnavljanje upisa sorte
u Sortnu listu Republike Hrvatske, te visinu naknade propisat će ministar.

*6. Sortna lista Republike Hrvatske i dosje o sorti*

Članak 67.

(1) Za sorte koje su upisane i brisane u/iz
Sortne liste Republike Hrvatske, prema člancima 62., 63., 64. i 65. ovoga
Zakona, Zavod priprema, ažurira i objavljuje Sortnu listu Republike Hrvatske u
obliku kataloga.

(2) Za svaku sortu iz stavka 1. ovoga članka
nadležni zavod vodi dosje o sorti.

(3) Sadržaj Sortne liste Republike Hrvatske i
dosjea o sorti propisat će ministar.

*7. Nacionalna sortna lista*

Članak 68.

(1) Nacionalna sortna lista (u daljnjem tekstu:
Nacionalna lista) je službeni popis sorti koje se može proizvoditi, prijaviti
za stručni nadzor i staviti na tržište Republike Hrvatske od dana primjene
ovoga Zakona.

(2) U Nacionalnu listu upisuju se zatečene
domaće, udomaćene i novostvorene domaće sorte poljoprivrednog bilja (u daljnjem
tekstu: domaće sorte) koje se nalaze na Sortnoj listi Republike Hrvatske
uspostavljenoj prema Zakonu o sjemenu, sadnom materijalu i priznavanju sorti
poljoprivrednog bilja (»Narodne novine«, br. 131/97.
i 163/03.) i sorte koje će biti upisane u Sortnu listu Republike Hrvatske prema
ovome Zakonu do dana stupanja Republike Hrvatske u Europsku uniju.

(3) Nacionalnu listu za sve vrste
poljoprivrednog bilja u obliku kataloga vodi, ažurira i objavljuje Zavod.

(4) Sadržaj Nacionalne liste i dosjea o sorti,
uvjete za zadržavanje sorti na sortnoj listi, propisat će ministar.

*8. Posebno ispitivanje sorti za Preporučenu sortnu listu*

Članak 69.

(1) Kod određenih vrsta poljoprivrednog bilja
važnih za proizvodnju u Republici Hrvatskoj, posebnim ispitivanjem sorte
utvrđuje se proizvodna i gospodarska vrijednost sorte uz različite proizvodne
tehnologije, odnosno u različitim agroekološkim
uvjetima kako bi se dobile detaljne informacije o svojstvima sorte.

(2) Preporučena sortna lista može se formirati
od sorti upisanih u Sortnu listu Republike Hrvatske i Nacionalnu listu. Pravo
proizvodnje, prijave za stručni nadzor, uvoza i/ili stavljanja na tržište takve
sorte proizlazi iz statusa sorte na Sortnoj listi Republike Hrvatske i
Nacionalnoj listi kao i statusa Sortne liste Republike Hrvatske i Nacionalne
liste u odnosu na prihvaćanje postupka priznavanja sorti koji je proveden do
trenutka stupanja Europskoj uniji.

(3) Na temelju rezultata posebnih ispitivanja
Zavod priprema Preporučenu sortnu listu i objavljuje je u službenom glasilu
Zavoda.

(4) Ispitivanje i uvrštavanje na Preporučenu
sortnu listu za poljoprivredno bilje provodi se na temelju zahtjeva Zavodu za
sjemenarstvo i rasadničarstvo, a podnositelj zahtjeva snosi troškove
ispitivanja.

(5) Ispitivanje i uvrštavanje na Preporučenu
sortnu listu za voćne vrste provodi se na temelju Programa ispitivanja sorti za
Preporučenu sortnu listu za voćne vrste koje Zavod za voćarstvo predlaže
Ministarstvu.

(6) Programom iz stavka 5. ovoga članka predlaže
se Ministarstvu određen broj vrsta bilja i njihovih sorti, koji će se uključiti
u ispitivanja za Preporučenu sortnu listu.

(7) Troškove provođenja Programa iz stavka 5.
ovoga članka snosi Ministarstvo.

(8) Vrste poljoprivrednog bilja te postupak i
metode za provođenje posebnih ispitivanja, sadržaj i način vođenja Preporučene
sortne liste, te visinu troškova posebnih ispitivanja koje snosi podnositelj
zahtjeva iz stavka 4. ovoga članka propisat će ministar.

*9. Održavanje sorte matičnih stabala i čuvanje uzoraka
sjemena*

Članak 70.

(1) Za vrijeme dok je sorta priznata, sorta se
mora održavati od strane održivača sorte.

(2) Sortu mogu održavati održivači
koji su upisani u Upisnik dobavljača.

(3) U slučaju da se održivač
sorte nalazi u drugoj državi članici Zajednice, nadzor održivača
mora biti istovjetan nadzoru uspostavljenom po ovom Zakonu.

(4) Ako je ispunjen uvjet istovjetnosti iz
stavka 3. ovoga članka, sortu može održavati ovlašteni održivač
s prebivalištem u Republici Hrvatskoj i kao takav se smatra održivačem
sorte.

(5) Održivač sorte i
ovlašteni održivač moraju osigurati održavanje sorte
po propisanim metodama za održavanje sorte i voditi evidencije o održavanju.

(6) Metode održavanja sorti sjemena i sadnog
materijala, te sadržaj i način vođenja evidencije iz stavka 5. ovoga članka
propisat će ministar.

Članak 71.

(1) Nadzor nad provođenjem održavanja sorte
provodi nadležni zavod.

(2) Održivač sorte
dužan je uzorak reprodukcijskog materijala priznate sorte dostaviti nadležnom
zavodu prije donošenja rješenja o priznavanju sorte.

(3) Nadležni zavod čuva uzorak priznate sorte i
koristi ga kao kontrolni uzorak, a za višegodišnje vrste bilja kao uzorak sorte
evidentiraju se matična stabla kod oplemenjivača,
odnosno održivača.

(4) Propis o provođenju nadzora iz stavka 1.
ovoga članka i način vođenja evidencije uzoraka iz stavka 3. ovoga članka
propisat će ministar.

V. KONTROLA UVOZA
POLJOPRIVREDNOGA REPRODUKCIJSKOG MATERIJALA

Članak 72.

(1) Dokumentacija koja prati poljoprivredni
reprodukcijski materijal podliježe obveznoj kontroli prilikom uvoza koju
obavlja fitosanitarna inspekcija na graničnom
prijelazu ili na određenim mjestima unutar države, koji su pod carinskim
nadzorom. Uvoznik prijavljuje uvoz poljoprivrednoga reprodukcijskog materijala
podnošenjem pisane prijave.

(2) Sjeme se može uvoziti ako su ispunjeni
uvjeti iz članka 29. stavka 1. i 2. ovoga Zakona i ako sjeme prati
dokumentacija iz članka 29. stavka 9. ovoga Zakona, a sadni materijal ako su
ispunjeni uvjeti iz članka 47. stavka 1. i 2. ovoga Zakona i ako sadni
materijal prati dokumentacija iz članka 47. stavka 8. ovoga Zakona.

(3) Ako su ispunjeni uvjeti iz stavka 2. ovoga
članka fitosanitarni inspektor će dopustiti uvoz
poljoprivrednoga reprodukcijskog materijala, a u suprotnom fitosanitarni
inspektor donosi rješenje o zabrani uvoza i naređuje vraćanje poljoprivrednoga
reprodukcijskog materijala pošiljaocu.

(4) Poljoprivredni reprodukcijski materijal što
ga unose građani u Republiku Hrvatsku ili koji pristiže poštom carinarnici
prijavljuje se fitosanitarnom inspektoru radi
kontrole u skladu sa stavkom 1. ovoga članka.

(5) Carinarnice ne mogu cariniti poljoprivredni
reprodukcijski materijal, odnosno ne mogu upućivati te pošiljke na carinjenje
drugim carinarnicama na području Republike Hrvatske dok od fitosanitarnog
inspektora na graničnom prijelazu ne dobiju potvrdu o obavljenoj kontroli u
skladu sa stavkom 2. ovoga članka.

(6) Protiv rješenja fitosanitarne
inspekcije iz stavka 3. ovoga članka može se podnijeti žalba Ministarstvu.

(7) Žalba se podnosi u roku od osam dana od dana
dostave rješenja.

(8) Žalba ne zadržava izvršenje rješenja.

(9) Pregled pošiljke te obrazac prijave iz stavka
1. ovoga članka, propisat će ministar.

Članak 73.

(1) Male količine sjemena u originalnom
pakiranju kojeg građani Republike Hrvatske uvoze za osobne potrebe mogu se
uvesti bez prijave fitosanitarnom inspektoru i ne
podliježu nadzoru prema članku 72. ovoga Zakona i propisa donesenih na temelju
ovoga Zakona.

(2) Količine sjemena iz stavaka 1. ovoga članka
propisat će ministar.

VI. TROŠKOVI

Članak 74.

(1) Troškove postupka priznavanja sorti snosi
podnositelj zahtjeva.

(2) Troškove čuvanja uzoraka te provođenja
nadzora iz članka 71. ovoga Zakona i propisa donesenih na temelju ovoga Zakona
snosi podnositelj zahtjeva.

(3) Troškove iz stavka 1. i 2. ovoga članka,
vrijeme i način uplate te korištenje sredstava propisat će ministar.

Članak 75.

(1) Pravne i fizičke osobe plaćaju troškove za:

1. provođenje stručnog nadzora nad proizvodnjom
sjemena i sadnog materijala poljoprivrednog bilja iz članka 14. stavka 1.,
članka 39. stavka 1. te izdavanje certifikata iz članka 20. stavka 1. i članka
42. stavka 1. ovoga Zakona,

2. utvrđivanje kvalitete sjemena i sadnog
materijala poljoprivrednog bilja iz članka 19. i članka 38. ovoga Zakona,

3. kontrolu uvoznih pošiljaka sjemena
poljoprivrednog bilja od strane fitosanitarne
inspekcije iz članka 72. ovoga Zakona.

(2) Troškovi iz stavka 1. točke 1. ovoga članka
prihod su Zavoda, troškovi iz stavka 1. točke 2. ovoga članka prihodi su
ovlaštenih laboratorija i Zavoda, a troškovi iz stavka 1. točke 3. ovoga članka
prihod su državnog proračuna.

(3) Visinu troškova iz stavka 1. ovoga članka
propisat će ministar.

VII. UPRAVNI I
INSPEKCIJSKI NADZOR

Članak 76.

(1) Upravni nadzor nad provedbom ovoga Zakona i
propisa donesenih na temelju ovoga Zakona te nadzor nad radom zavoda u
povjerenim im poslovima državne uprave provodi Ministarstvo.

(2) Povjereni poslovi državne uprave koje
obavljaju zavodi jesu:

– obavljanje stručnog nadzora nad proizvodnjom
sjemenskog usjeva i sadnog materijala,

– izdavanje isprava i priznavanje sorte.

Članak 77.

(1) Inspekcijski nadzor u provođenju ovoga
Zakona i propisa donesenih na temelju njega obavlja poljoprivredna i fitosanitarna inspekcija (u daljnjem tekstu: nadležna
inspekcija) Ministarstva.

(2) Poslove inspekcijskog nadzora iz nadležnosti
poljoprivredne inspekcije provode poljoprivredni inspektori, a iz nadležnosti fitosanitarne inspekcije provode fitosanitarni
inspektori.

(3) Inspekcijski nadzor u provođenju ovoga
Zakona i propisa donesenih na temelju njega na tržištu obavljaju i gospodarski
inspektori Državnog inspektorata sukladno posebnim propisima o trgovini i
zaštiti potrošača.

Članak 78.

(1) Poslove poljoprivrednog inspektora može
obavljati diplomirani inženjer agronomije/poljoprivrede određenog studija,
odsjeka ili smjera, odnosno magistar struke s položenim državnim stručnim
ispitom i pet godina radnog iskustva u struci.

(2) Uvjeti iz stavka 1. ovoga članka za fitosanitarnog inspektora propisani su Zakonom o biljnom
zdravstvu (»Narodne novine«, br. 75/05.).

(3) Program posebnog dijela državnoga stručnog ispita
iz stavka 1. i 2. ovoga članka propisat će ministar.

Članak 79.

(1) Poljoprivredni i fitosanitarni
inspektor (u daljnjem tekstu: nadležni inspektor) imaju iskaznicu i znak kojim
dokazuju službeno svojstvo, identitet i ovlasti.

(2) Obrazac iskaznice i znaka te način i
postupak izdavanja iskaznice iz stavka 1. ovoga članka propisat će ministar.

Članak 80.

(1) Poljoprivredna inspekcija obavlja sljedeće
poslove:

1. kontrolira ispunjavanje uvjeta pravnih i
fizičkih osoba upisanih u Upisnik dobavljača sjemena i Upisnik dobavljača
sadnog materijala,

2. izriče mjeru privremenog ili trajnog brisanja
iz Upisnika dobavljača sjemena i Upisnika dobavljača sadnog materijala,

3. nadzire ima li poljoprivredni reprodukcijski
materijal koji se stavlja na tržište propisanu dokumentaciju,

4. nadzire vrste bilja koje nije dopušteno
uzgajati i umnažati na određenim područjima Republike Hrvatske,

5. uzima uzorke poljoprivrednoga reprodukcijskog
materijala u inspekcijskom postupku, radi davanja na analizu,

6. naređuje izmjenu certifikata uz otpremnicu i
certifikata na pakiranju ako utvrdi da poljoprivredni reprodukcijski materijal
na tržištu nije propisano označen, odnosno nije propisane kvalitete,

7. nadzire vođenje evidencije za poljoprivredni
reprodukcijski materijal propisane ovim Zakonom i propisima donesenim na
temelju ovoga Zakona,

8. zabranjuje stavljanje na tržište
poljoprivrednog reprodukcijskog materijala, ako utvrdi da ne udovoljava
kvaliteti i drugim uvjetima propisanim ovim Zakonom i propisima donesenim na
temelju njega,

9. privremeno zabranjuje, do donošenja konačnog
rješenja, stavljanje na tržište poljoprivrednog reprodukcijskog materijala ako
prodavaonice ne ispunjavaju propisane uvjete,

10. privremeno oduzima poljoprivredni
reprodukcijski materijal te druge predmete, u svezi s njihovim stavljanjem na
tržište, do donošenja konačnog rješenja,

11. naređuje uništavanje i nadzire postupak
uništavanja sjemena, stavljenog na tržište suprotno odredbama ovoga Zakona i
propisa donesenih na temelju ovoga Zakona, koje se ne bi moglo iskoristiti
izravno ili u prerađenom stanju za ljudsku ili stočnu hranu ili industrijsku
preradu,

12. naređuje uništenje i nadzire postupak
uništenja sadnog materijala koji je stavljen na tržište suprotno ovom Zakonu i
propisa donesenih na temelju ovoga Zakona,

13. vodi službene podatke o povredama odredaba
ovoga Zakona i propisa donesenih na temelju ovoga Zakona,

14. izvješćuje nadležna tijela državne uprave o
uočenim nepravilnostima i traži provođenje određenih postupaka, ako sama nije
ovlaštena izravno postupati,

15. podnosi zahtjev za pokretanje prekršajnog
postupka radi povrede odredaba ovoga Zakona i propisa donesenih na temelju
ovoga Zakona,

16. poduzima i druge radnje i mjere propisane
ovim Zakonom i propisima donesenih na temelju ovoga Zakona.

(2) Fitosanitarna
inspekcija obavlja sve poslove iz stavka 1. ovoga članka u području sadnog
materijala, kao i:

1. kontrolu upisa u Upisnik dobavljača sjemena
iz članka 29. stavka 1., upisa sorte na Sortnu listu Republike Hrvatske iz
članka 29. stavka 2. te dokumenata iz članka 29. stavka 9. ovoga Zakona,

2. kontrolu upisa u Upisnik dobavljača sadnog
materijala iz članka 47. stavka 1., upisa sorte na Sortnu listu Republike
Hrvatske iz članka 47. stavka 2. te dokumenata iz članka 47. stavka 8. ovoga
Zakona.

Članak 81.

(1) Pravne i fizičke osobe koje podliježu
nadzoru nadležnog inspektora dužne su mu omogućiti obavljanje nadzora, pružiti
potrebne podatke i obavijesti te osigurati uvjete za nesmetani rad.

(2) Pravne i fizičke osobe iz stavka 1. ovoga
članka dužne su na zahtjev nadležnog inspektora u određenom roku dostaviti ili
pripremiti podatke i materijale koji su mu potrebni za obavljanje poslova
inspekcijskog nadzora.

(3) Rok iz stavka 2. ovoga članka mora biti
primjeren vrsti zahtjeva.

Članak 82.

(1) Nadležni inspektor u provedbi inspekcijskog
nadzora vodi postupak, sastavlja zapisnik i donosi rješenje, kada je za to
ovlašten ovim Zakonom i propisima donesenim na temelju njega.

(2) Na postupak nadležnog inspektora primjenjuju
se odredbe Zakona o općem upravnom postupku, ako ovim Zakonom nije drukčije
određeno.

Članak 83.

(1) Ako nadležni inspektor u postupku
inspekcijskog nadzora utvrdi da je povrijeđen ovaj Zakon ili propisi doneseni
na temelju njega, naredit će rješenjem da se utvrđene nepravilnosti, odnosno
nedostaci uklone u određenom roku.

(2) Nadležni inspektor donijet će rješenje iz
stavka 1. ovoga članka bez odgađanja, a najkasnije u roku 15 dana od dana
završetka nadzora.

(3) Protiv rješenja nadležnog inspektora može se
u roku od 8 dana od dana dostave rješenja izjaviti žalba Povjerenstvu za
rješavanje o žalbama kojeg imenuje ministar.

Članak 84.

(1) Nadležni inspektor donijet će usmeno
rješenje i odmah narediti izvršenje, kada utvrdi da pravna ili fizička osoba
obavlja djelatnost protivno u prekršajnom postupku izrečenoj zaštitnoj mjeri
zabrane obavljanja djelatnosti, a koje je postalo pravomoćno i izvršno.

(2) Rješenje iz stavka 1. ovoga članka unijet će
se u zapisnik o provedenom inspekcijskom pregledu.

(3) U provedbi rješenja iz stavka 1. ovoga
članka nadležni inspektor će pečaćenjem ili na drugi način zatvoriti prostorije
(objekt) u kojima se obavlja djelatnost, a može do konačne odluke nadležnog
tijela oduzeti opremu, uređaje, sredstva za rad i prijevozna sredstva kojima se
obavlja djelatnost.

Članak 85.

(1) U obavljanju inspekcijskog nadzora nadležni
inspektor može privremeno oduzeti, do donošenja rješenja o izvršenom prekršaju
ili presude o kaznenom djelu, dokumentaciju i predmete koji u prekršajnom ili
sudskom postupku mogu poslužiti kao dokaz.

(2) O privremenom oduzimanju dokumentacije ili
predmeta iz stavka 1. ovoga članka izdaje se potvrda.

Članak 86.

(1) Ako nadležni inspektor posumnja da sjeme i
sadni materijal ne odgovara uvjetima propisanima ovim Zakonom i propisima
donesenim na temelju njega, uzet će određeni broj uzoraka i dostaviti ih na
analizu ovlaštenom laboratoriju.

(2) Uzorci za analizu dostavljaju se pod šifrom.

(3) Način uzimanja uzoraka, broj i masu, odnosno
količinu propisat će ministar.

Članak 87.

(1) Dobavljač sjemena (u daljnjem tekstu:
vlasnik uzorka) može u roku od 8 dana od dana primitka rezultata analize
zahtijevati od nadležnog inspektora da drugi primjerak uzorka dostavi Zavodu na
superanalizu.

(2) Superanalizu može
zahtijevati i nadležni inspektor u roku iz stavka 1. ovoga članka, ako posumnja
u rezultat analize.

(3) Nalaz superanalize
konačan je i može se pobijati samo pod uvjetima i na način propisan za
pobijanje javnih isprava.

Članak 88.

(1) Vlasnik uzorka dužan je podmiriti troškove
analize, odnosno superanalize uzoraka ako se utvrdi
da sjeme ili sadni materijal od kojeg su uzeti uzorci ne odgovara propisanim
uvjetima.

(2) Ako se analizom utvrdi da uzorci odgovaraju
odredbama ovoga Zakona i propisima donesenim na temelju njega, troškove
analize, odnosno superanalize uzoraka podmiruje
tijelo državne uprave čiji je poljoprivredni inspektor dostavio uzorke.

(3) Vlasnik proizvoda od kojeg je uzet uzorak
nema pravo na naknadu vrijednosti uzorka.

Članak 89.

(1) Postupak po žalbi na upravni akt koji donosi
Zavod provodi Ministarstvo.

(2) Protiv rješenja Ministarstva donesenih na
temelju ovoga Zakona u prvom stupnju nije dopuštena žalba nego se može
pokrenuti upravni spor.

(3) Žalba izjavljena protiv rješenja donesenih na
temelju ovoga Zakona ne zadržava izvršenje rješenja.

Članak 90.

Zaključak o dozvoli izvršenja rješenja nadležni
inspektor dužan je donijeti bez odgađanja, a najkasnije u roku od osam dana od
dana kada je rješenje postalo izvršno.

Članak 91.

(1) Izvršno rješenje nadležnog inspektora kojem
je predmet nenovčana obveza i koje se prema prirodi obveze može izvršiti
neposrednom prinudom, izvršit će se tom prinudom, bez prethodne primjene
prisilnih mjera iz članka 286. Zakona o općem upravnom postupku.

(2) Ako se rješenje ne može izvršiti prema
stavku 1. ovoga članka, nadležni inspektor prinudit će izvršenika
na ispunjenje obveze novčanim kaznama.

(3) Prinudna novčana kazna koja se izriče u
smislu stavka 2. ovoga članka, prvi put, izriče se u iznosu od 10.000,00 kuna
za nadziranu pravnu, odnosno 5.000,00 kuna za nadziranu fizičku osobu. Svaka
kasnija prinudna novčana kazna izriče se u istom iznosu.

VIII. KAZNENE ODREDBE

Članak 92.

(1) Novčanom kaznom od 500.000,00 do
1.000.000,00 kuna kaznit će se za prekršaj pravna osoba ili fizička osoba:

1. ako uzgaja genetski modificiranu sortu u
suprotnosti s odredbom članka 11. stavka 1. i članka 33. stavka 8. ovoga
Zakona,

2. ako stavi na tržište sjeme ili reprodukcijski
materijal genetski modificirane sorte, koja se nalazi na zajedničkoj Sortnoj
listi unatoč zabrani ministra (članak 11. stavak 2.),

3. ako za naručitelja iz trećih zemalja
proizvodi sjeme genetski modificiranih sorti (članak 12. stavak 1.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 20.000,00 do
70.000,00 kuna.

Članak 93.

(1) Novčanom kaznom od 100.000,00 do 500.000,00
kuna kaznit će se za prekršaj pravna osoba:

1. ako stavlja na tržište sjeme genetski
modificirane sorte, a da na certifikatu o sjemenu na pakiranju i na certifikatu
o sjemenu koji prati sjeme na tržištu te na svim ostalim službenim i
neslužbenim dokumentima, koji su pričvršćeni ili koji prate sjeme, nije jasno i
uočljivo navedeno da je sjeme sorte genetski modificirano, isticanjem riječi
»genetski modificirani organizam« (članak 24. stavak 1.),

2. ako stavlja na tržište genetski modificiranu
sortu sadnog materijala, a da na certifikatu o sadnom materijalu na pakiranju i
na certifikatu koji prati sadni materijal na tržištu te na svim ostalim
službenim i neslužbenim dokumentima, koji su pričvršćeni ili koji prate sadni
materijal, nije jasno i uočljivo navedeno da je sorta sadnog materijala
genetski modificirana, isticanjem riječi »genetski modificirani organizam«
(članak 43. stavak 3.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 15.000,00 do
50.000,00 kuna.

(3) Za prekršaj iz stavka 1. ovoga članka kaznit
će se i fizička osoba novčanom kaznom od 15.000,00 do 50.000,00 kuna.

Članak 94.

(1) Novčanom kaznom od 70.000,00 do 100.000,00
kuna kaznit će se za prekršaj pravna osoba:

1. ako na tržište stavi sjeme kojemu u postupku
certifikacije nije utvrđena kategorija (članak 9. stavak 1.),

2. ako na tržište stavi sjeme suprotno odredbi
članka 9. stavka 4. ovoga Zakona,

3. ako proizvodi sjeme, a nije upisan i
registriran u Upisnik dobavljača sjemena (članak 10. stavak 1.),

4. ako na tržište stavi naturalno sjeme suprotno
odredbi članka 18. stavka 3. ovoga Zakona,

5. ako sjeme na tržištu ne udovoljava minimalnim
zahtjevima kvalitete iz članka 19. stavka 6. ovoga Zakona (članak 19. stavak
2.),

6. ako stavi na tržište sjeme suprotno odredbi
članka 23. stavka 1. i 3. ovoga Zakona,

7. ako stavi na tržište sjeme suprotno odredbi članka
23. stavka 5., 6., 7. i 8. ovoga Zakona,

8. ako stavi na tržište sjeme tretirano s
kemikalijama ili sredstvima za zaštitu bilja, suprotno članku 24. stavku 2.
ovoga Zakona,

9. ako se u slučaju ponovnog pakiranja,
plombiranja i označavanja sjeme ne označi na način propisan člankom 25. stavkom
2. ovoga Zakona,

10. ako stavi na tržište sjeme koje ne posjeduje
certifikat iz članka 20. stavak 1. ovoga Zakona te ako ne udovoljava uvjetima
iz certifikata (članak 26. podstavak 1.),

11. ako stavi na tržište sjeme koje ne
udovoljava minimalnim uvjetima kvalitete iz članka 19. stavak 6. ovoga Zakona
(članak 26. podstavak 2.),

12. ako stavi na tržište sjeme koje ne
udovoljava uvjetima iz članka 23. ovoga Zakona o pakiranju, plombiranju i
označavanju sjemena (članak 26. podstavak 3.),

13. ako stavi na tržište sjeme koje ne pripada
sorti koja se nalazi na Sortnoj listi Republike Hrvatske, ako se radi o vrstama
bilja za koje je Sortna lista obvezna (članak 26. podstavak 4.),

14. ako sjeme na tržište stavi dobavljač koji
nije upisan u Upisnik dobavljača sjemena, a za kojeg je upis u Upisnik obvezan
prema članku 7. ovoga Zakona (članak 26. podstavak 5.),

15. ako se bavi trgovinom sjemena, a nije
registrirana za tu djelatnost u skladu sa člankom 27. stavkom 1. ovoga Zakona,

16. ako se bavi trgovinom sjemena na veliko i na
malo, a nema zaposlenika sa propisanom stručnom spremom (članak 27. stavak 2.),

17. ako prodaje sjeme na veliko i na malo u
suprotnosti sa odredbom članka 27. stavka 3. ovoga Zakona,

18. ako uvozi i stavlja na tržište sjeme, a nije
upisan i registriran u Upisnik dobavljača sjemena (članak 29. stavak 1.),

19. ako uvozi i stavlja na tržište sjeme u
suprotnosti s odredbom članka 29. stavka 2. ovoga Zakona,

20. ako uvozi i stavlja na tržište sjeme iz
trećih zemalja u suprotnosti s odredbom članka 29. stavka 3. ovoga Zakona,

21. ako ne vodi evidenciju o uvezenim količinama
sjemena iz članak 29. stavka 7. ovoga Zakona,

22. ako bez dopuštenja uvozi sjeme koje nije
konačno certificirano u suprotnosti s odredbom članka 29. stavka 8. ovoga
Zakona,

23. ako sjeme prilikom uvoza ne prati
dokumentacija izdana od nadležnog tijela i ako je sjeme stavljeno na tržište u
suprotnosti s uvjetima iz članka 29. stavka 8. ovoga Zakona,

24. ako stavi na tržište sadni materijal u suprotnosti
s člankom 32. ovoga Zakona (članak 32. stavak 1., 2. i 3.),

25. ako proizvodi sadni materijal, a nije upisan
i registriran u Upisnik dobavljača sadnog materijala (članak 33. stavak 1.),

26. ako proizvodi sadni materijal za naručitelja
iz trećih zemalja bez odobrenja Ministarstva (članak 34. stavak 2.),

27. ako stavi na tržište sadni materijal kojeg
proizvodi za naručitelja iz trećih zemalja (članak 34. stavak 5.),

28. ako sadni materijal iz članka 34. stavka 1.
ovoga Zakona ne označi i ne poštuje uvjete izolacije iz članka 34. stavka 7.
ovoga Zakona,

29. ako tijekom proizvodnje, pakiranja,
plombiranja, skladištenja, prijevoza i isporuke ne poštuje odredbe iz članka
35. stavka 1. i 2. ovoga Zakona,

30. ako stavi na tržište sadni materijal koji ne
odgovara propisanim zahtjevima o kvaliteti (članak 37. stavak 1.),

31. ako bez odobrenja ministra stavi na tržište
sadni materijal koji zadovoljava manje stroge uvjete kvalitete u odnosu na
vegetativnu razvijenost, bez umanjenja uvjeta zdravstvenog stanja toga sadnog
materijala (članak 37. stavak 2.),

32. ako dobavljač sadnog materijala ne prijavi
Zavodu proizvodnju u skladu sa člankom 40. stavkom 1. ovoga Zakona,

33. ako dobavljač sadnog materijala uništi sadni
materijal bez nadzora nadležnog inspektora (članak 41. stavak 3.),

34. ako dobavljač sadnog materijala ne dostavi
Zavodu godišnje izvješće s podacima iz članka 42. stavka 4. ovoga Zakona,

35. ako stavi na tržište sadni materijal koji ne
udovoljava uvjetima iz članka 43. stavka 1. i 2. ovoga Zakona o pakiranju,
plombiranju i označavanju sadnog materijala,

36. ako prodaje sadni materijal na malo na
mjestu proizvodnje koji nije označen u skladu sa člankom 43. stavkom 4. ovoga
Zakona,

37. ako sadni materijal stavlja na tržište dobavljač
sadnog materijala koji nije upisan u Upisnik dobavljača sadnog materijala, ako
se radi o dobavljaču za kojeg je upis obavezan (članak 45.),

38. ako stavi na tržište sadni materijal koji ne
posjeduje certifikat iz članka 42. stavka 1. ovoga Zakona (članak 45. podstavak
1.),

39. ako stavi na tržište sadni materijal koji ne
udovoljava uvjetima kvalitete iz članka 36. stavka 2. ovoga Zakona (članak 45.
podstavak 2.),

40. ako stavi na tržište sadni materijal koji ne
udovoljava uvjetima iz članka 43. ovoga Zakona o pakiranju, plombiranju i
označavanju sadnog materijala (članak 45. podstavak 3.),

41. ako stavi na tržište sadni materijal koji ne
pripada sorti koja se nalazi na Sortnoj listi Republike Hrvatske ako se radi o
vrstama bilja za koje je Sortna lista obavezna (članak 45. podstavak 4.),

42. ako se bavi trgovinom sadnog materijala, a
nije registrirana za tu djelatnost u skladu sa člankom 46. stavkom 1. ovoga
Zakona,

43. ako se bavi trgovinom sadnog materijala na
veliko i na malo, a nema zaposlenika sa propisanom stručnom spremom (članak 46.
stavak 2.),

44. ako prodaje sadni materijal na veliko i na
malo u suprotnosti sa odredbom članka 46. stavka 3. ovoga Zakona,

45. ako uvozi i stavlja na tržište sadni
materijal, a nije upisan i registriran u Upisnik dobavljača sadnog materijala
(članak 47. stavak 1.),

46. ako uvozi i stavlja na tržište sadni
materijal u suprotnosti s odredbom članka 47. stavka 2. ovoga Zakona,

47. ako uvozi i stavlja na tržište sadni
materijal iz trećih zemalja u suprotnosti s odredbom članka 47. stavka 5. ovoga
Zakona,

48. ako uvoznik sadnog materijala Zavodu ne
dostavi podatke o uvezenom sadnom materijalu (članak 47. stavak 7.),

49. ako stavi na tržište sadni materijal za koji
nije izdano rješenje o dozvoli uvoza (članak 49. stavak 2.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 10.000,00 do
15.000,00 kuna.

(3) Za prekršaj iz stavka 1. ovoga članka kaznit
će se i fizička osoba (samostalni poduzetnik ili pojedinac) novčanom kaznom od
10.000,00 do 15.000,00 kuna.

Članak 95.

(1) Novčanom kaznom od 30.000,00 do 70.000,00
kuna kaznit će se za prekršaj pravna osoba:

1. ako stavi na tržište sjeme sorte koje
proizvodi za naručitelja iz trećih zemalja (članak 12. stavak 4.),

2. ako o proizvodnji sjemena iz članka 12.
stavka 1. ovoga Zakona ne izvijesti nadležnu inspekciju (članak 12. stavak 5.),

3. ako sjeme iz članka 12. stavka 1. ovoga
Zakona na tržištu nije označeno u skladu sa člankom 12. stavkom 6. ovoga
Zakona,

4. ako stavi na tržište sjeme suprotno odredbi
članka 28. ovoga Zakona,

5. ako dobavljač iz članka 7. stavka 2. ovoga
Zakona ne vodi pisanu evidenciju o kupnji, prodaji i isporuci sadnog materijala
(članak 33. stavak 5.),

6. ako proizvodi sadni materijal u suprotnosti s
odredbom članka 34. stavka 4. ovoga Zakona,

7. ako ne postupi po rješenju nadležne
inspekcije iz članka 41. stavka 1. ovoga Zakona.

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 6.000,00 do 10.000,00
kuna.

(3) Za prekršaj iz stavka 1. ovoga članka kaznit
će se fizička osoba (samostalni poduzetnik ili pojedinac) novčanom kaznom od
6.000,00 do 10.000,00 kuna.

Članak 96.

(1) Novčanom kaznom od 10.000,00 do 30.000,00
kuna kaznit će se za prekršaj pravna osoba:

1. ako proizvodi i stavlja na tržište sadni
materijal u suprotnosti s odredbom članka 44. stavka 1. ovoga Zakona,

2. ako poljoprivrednom inspektoru ne omogući
obavljanje nadzora, ne pruži potrebne podatke i obavijesti te ne osigura uvjete
za nesmetani rad (članak 90. stavak 1.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 2.000,00 do 6.000,00
kuna.

(3) Za prekršaj iz stavka 1. ovoga članka kaznit
će se fizička osoba (samostalni poduzetnik ili pojedinac) novčanom kaznom od
2.000,00 do 6.000,00 kuna.

IX. PRIJELAZNE I ZAVRŠNE
ODREDBE

Članak 97.

Danom stupanja Republike Hrvatske u Europsku
uniju:

– priznaje se dobavljaču poljoprivrednog
reprodukcijskog materijala, koji ima registriranu tvrtku sa sjedištem u državi
članici Europske unije da je upisan u Upisnik dobavljača sjemena i Upisnik
dobavljača sadnog materijala iz članka 7. ovoga Zakona,

– priznaje se da poljoprivredni reprodukcijski
materijal, koji je proizveden u jednoj od država članica Zajednice, ispunjava
zahtjeve iz ovoga Zakona, ako ispunjava zahtjeve utvrđene propisima Europske
unije za taj poljoprivredni reprodukcijski materijal,

– uvozom se smatra uvoz poljoprivrednoga
reprodukcijskog materijala iz svih država, koje nisu članice Europske unije, te
se te države u smislu ovoga Zakona smatraju trećim zemljama,

– sortama poljoprivrednoga reprodukcijskog
materijala koje su upisane na Zajedničku sortnu listu Zajednice ili sortnu
listu u jednoj od država članica Zajednice priznaje se status upisa u Sortnu
listu Republike Hrvatske s pravom proizvodnje, prijave za stručni nadzor, uvoza
i stavljanja na tržište na teritoriju Republike Hrvatske,

– priznaje se da prijavu za upis sorte u Sortnu
listu Republike Hrvatske može podnijeti fizička i pravna osoba, koja ima stalno
prebivalište ili sjedište u jednoj od država članica Zajednice,

– priznaje se pravnoj ili fizičkoj osobi koja je
registrirana kod ovlaštenog tijela u državi članici Europske unije kao održivač sorte da je upisan u Upisnik održivača
sorti iz članka 4. ovoga Zakona.

Članak 98.

Odredbe članka 2. stavka 2. podstavka 2., članka
11. stavka 3., članka 20. stavka 5., 6. 7., 8. i 9., članka 28. stavka 1.
podstavka 2., članka 29. stavka 5. i 6., članka 47. stavka 5. i 6., članka 59.
stavka 5., članka 62. stavka 2., članka 70. stavka 3. i 4. i članka 101. stavka
2. i 3. ovoga Zakona primjenjivat će se nakon stupanja Republike Hrvatske u
Europsku uniju.

Članak 99.

Nakon stupanja Republike Hrvatske u Europsku
uniju primjenjivat će se odredbe članka 11. stavka 1. i 2., članka 28. stavka
3. i članka 37. stavka 2. ovoga Zakona uz odobrenje nadležnog tijela Zajednice.

Članak 100.

Nakon stupanja Republike Hrvatske u Europsku
uniju neće se primjenjivati odredbe članka 29. stavka 4., članka 47. stavka 4.
i članka 59. stavka 6. ovoga Zakona.

Članak 101.

(1) Od dana stupanja Republike Hrvatske u
Europsku uniju, Ministarstvo će dostavljati priopćenja i informacije o mjerama
poduzetim po ovom Zakonu nadležnom tijelu Zajednice i nadležnim tijelima drugih
država članica Zajednice.

(2) U cilju poboljšanja odredbi akata koji na
razini Europske unije uređuju pitanja iz područja sjemenarstva, rasadničarstva
i priznavanja novih sorti može se organizirati provođenje određenih ispitivanja
na razini Europske unije.

(3) U cilju provođenja stavka 2. ovoga članka
ministar može propisati provođenje ispitivanja, koje ne može biti duže od 7
godina i u tu svrhu oslobađanje od poštivanja pojedinih odredbi ovoga Zakona i
propisa donesenih na temelju ovoga Zakona.

Članak 102.

(1) Pravne i fizičke osobe koje su po Zakonu o
sjemenu, sadnom materijalu i priznavanju sorti poljoprivrednog bilja (»Narodne
novine«, br. 131/97. i 163/03.) upisane u:

1. Upisnik proizvođača poljoprivrednog sjemena,
presadnica i micelija jestivih i ljekovitih gljiva (u
daljnjem tekstu: Upisnik proizvođača sjemena) smatraju se upisanim:

– u Upisnik dobavljača sjemena i registriranima
za proizvodnju i stavljanje na tržište sjemena prema ovom Zakonu i to za vrste
i kategorije sjemena za koje su bila utvrđena prava proizvodnje sjemena u
Upisniku proizvođača sjemena,

– u Upisnik dobavljača sadnog materijala i
registriranima za proizvodnju i stavljanje na tržište presadnica i to za vrste
bilja za koje su bila utvrđena prava proizvodnje u Upisniku proizvođača
sjemena,

2. Upisnik proizvođača poljoprivrednog sadnog
materijala smatraju se upisanim u Upisnik dobavljača sadnog materijala i
registriranima za proizvodnju i stavljanje na tržište ili distribuciju sadnog
materijala prema ovom Zakonu i to onih vrsta sadnog materijala za koje im je
pravo bilo utvrđeno u Upisniku proizvođača poljoprivrednoga sadnog materijala,

3. Upisnik uvoznika sjemena, sadnog materijala
presadnica i micelija jestivih i ljekovitih gljiva (u
daljnjem tekstu: Upisnik uvoznika) smatraju se upisanim u:

– Upisnik dobavljača sjemena i registriranima za
uvoz i stavljanje na tržište sjemena prema ovome Zakonu i to za vrste ili
skupine bilja za koje su bili upisani u Upisnik uvoznika,

– Upisnik dobavljača sadnog materijala i
registriranima za uvoz i stavljanje na tržište sadnog materijal prema ovome
Zakonu i to vrste ili skupine bilja za koje su bili upisani u Upisnik uvoznika,

4. Upisnik dorađivača poljoprivrednog sjemena
smatraju se upisanim u Upisnik dobavljača sjemena i registriranima za doradu i
stavljanje na tržište sjemena prema ovom Zakonu,

5. Upisnik laboratorija za kontrolu kakvoće
poljoprivrednog sjemena smatraju se upisanim u Upisnik laboratorija i
registrirani za analizu sjemena prema ovom Zakonu,

6. Upisnik uzorkivača
sjemena smatraju se upisanim u Upisnik uzorkivača
prema ovom Zakonu,

7. Upisnik održivača
sorti poljoprivrednog sjemena i sadnog materijala smatraju se upisanim u
Upisnik održivača sorti prema ovom Zakonu za sorte za
koje su upisani u:

– Upisniku održivača
sorti poljoprivrednog sjemena i sadnog materijala,

– Upisnik dobavljača sjemena i registriranima za
proizvodnju i stavljanje na tržište sjemena prema ovom Zakonu i to za sjeme
biljnih vrsta za koje su bili upisani kao održivači u
Upisniku održivača sorti poljoprivrednog sjemena i
sadnog materijala,

– u Upisnik dobavljača sadnog materijala i
registriranima za proizvodnju i stavljanje na tržište presadnica i to za vrste
bilja za koje su bili upisani u Upisnik održivača
sorti poljoprivrednog sjemena i sadnog materijala.

(2) Pravne i fizičke osobe koje su prema stavku
1. ovoga članka upisane u upisnike iz članka 4. stavka 2. podstavka 9. i članka
7. stavka 1. ovoga Zakona ostaju upisane u trajanju od jedne godine od dana
primjene ovoga Zakona.

(3) Istekom roka iz stavka 2. ovoga članka
pravne i fizičke osobe, koje se nisu uskladile sa uvjetima za upis u Upisnike
iz članka 4. stavka 2. podstavka 9. i članka 7. stavka 1. ovoga Zakona, brisat
će se iz tih upisnika.

(4) Nadzornici koji provode nadzor nad sjemenom
i sadnim materijalom prema Zakonu o sjemenu, sadnom materijalu i priznavanju
sorti poljoprivrednog bilja (»Narodne novine«, br.
131/97. i 163/03.), imaju pravo obavljati tu djelatnost godinu dana od početka
primjene ovoga Zakona.

Članak 103.

Poljoprivredni reprodukcijski materijal koji je
do primjene ovoga Zakona bio proizveden, dorađen, pakiran i deklariran prema
važećim aktima, smije se staviti na tržište do 30. lipnja 2008. godine.

Članak 104.

(1) Sorte poljoprivrednog reprodukcijskog
materijala koje su bile upisane u Upisnike iz članka 5. stavka 5., 6. i 7.
Zakona o sjemenu, sadnom materijalu i priznavanju sorti poljoprivrednog bilja
(»Narodne novine«, br. 131/97. i 163/03.) smatraju se
da su upisane u Sortnu listu Republike Hrvatske u trajanju od jedne godine od
dana primjene ovoga Zakona, a sorte koje su do primjene ovoga Zakona priznate
prema Zakonu o sjemenu, sadnom materijalu i priznavanju sorti poljoprivrednog
bilja (»Narodne novine«, br. 131/97. i 163/03.) u
skladu sa uvjetima iz članka 59. stavka 2. ovoga Zakona smatraju se upisane u
Sortnu listu Republike Hrvatske.

(2) Ako sorte poljoprivrednoga reprodukcijskog
materijala iz stavka 1. ovoga članka, nisu u danom roku ispunile uvjete za upis
u Sortnu listu Republike Hrvatske u pogledu uvjeta iz članka 59. i 70. ovoga
Zakona brisat će se sa Sortne liste Republike Hrvatske.

(3) Poljoprivrednim reprodukcijskim materijalom
sorti koje se prema stavku 2. ovoga članka brišu iz Sortne liste Republike
Hrvatske može se trgovati do 30. lipnja godine u kojoj se sorte brišu sa Sortne
liste Republike Hrvatske.

(4) Uzorke poljoprivrednoga reprodukcijskog
materijala sorti upisanih u Upisnike iz članka 5. stavka 5. i 7. Zakona o
sjemenu, sadnom materijalu i priznavanju sorti poljoprivrednog bilja (»Narodne
novine«, br. 131/97. i 163/03.), koje se na temelju
stavka 2. ovoga članka brišu iz Sortne liste Republike Hrvatske, nastavit će se
čuvati u okviru aktivnosti iz članka 6. ovoga Zakona.

Članak 105.

Postupci za priznavanje sorte i upis sorte u
Upisnike iz članka 5. stavka 5., 6. i 7. Zakona o sjemenu, sadnom materijalu i
priznavanju sorti poljoprivrednog bilja (»Narodne novine«, br.
131/97. i 163/03.) koji su pokrenuti do primjene ovoga Zakona nastavljaju se
prema ovom Zakonu.

Članak 106.

(1) Propise na temelju ovlaštenja iz ovoga
Zakona donijet će ministar u roku od dvije godine od dana njegova stupanja na
snagu.

(2) Do donošenja propisa iz stavka 1. ovoga
članka ostaju na snazi propisi doneseni na temelju Zakona o sjemenu, sadnom
materijalu i priznavanju sorti poljoprivrednog bilja (»Narodne novine«, br. 131/97. i 163/03.).

Članak 107.

Inspekcijski i prekršajni postupci koji su
započeti do početka primjene ovoga Zakona dovršit će se prema odredbama propisa
koji su bili na snazi prema članku 108. ovoga Zakona.

Članak 108.

(1) Na dan početka primjene ovoga Zakona
prestaje važiti Zakon o sjemenu, sadnom materijalu i priznavanju sorti
poljoprivrednog bilja (»Narodne novine«, br. 131/97.
i 163/03.).

(2) Danom stupanja na snagu ovoga Zakona poslove
iz nadležnosti inspekcije bilinogojstva preuzima
poljoprivredna inspekcija Ministarstva prema odredbama zakona iz stavka 1.
ovoga članka.

Članak 109.

Ovaj Zakon stupa na snagu osmoga dana od dana
objave u »Narodnim novinama«, a primjenjuje se od 1. siječnja 2008.

Klasa: 320-20/05-01/03

Zagreb, 17. studenoga 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 140/2005-2644